title: Bisertan kriisi

text: Bisertan kriisi oli Tunisian ja Ranskan välinen konflikti Bisertassa 19. heinäkuuta – 23. heinäkuuta 1961.


title: Bisertan kriisi

text: Tunisian itsenäistyttyä 1956 Ranskan hallinnasta Biserta ja Tunisian laivastotukikohta jäivät Ranskan hallintaan. Strategisesti se oli Ranskalle tärkeä alue Algerian sodan aikana. Ranska oli lupautunut neuvottelemaan tukikohdan tulevaisuudesta, mutta ei ei toistaiseksi ollut luopunut tukikohdasta. Tunisian joukot piirittivät ja sulkivat laivastotukikohdan pakottaakseen ranskalaiset poistumaan maasta lopullisesti. He myös varoittivat Ranskaa rikkomasta Tunisian ilmatilaa. Ranskalaiset uhmasivat kieltoa lähettämällä paikalle helikopterin. 23. heinäkuuta ranskalaisjoukot valtasivat koko kaupungin. Pääosin Tunisian armeijasta ja sotataidottomista siviileistä koostunut joukko menetti Tunisian Punaisen puolikuun mukaan 5 000 henkeä, kun taas tunisialainen historioitsija Mohamed Lazhar Gharbi on arvioinut määräksi 4 000. Tunisian virallinen lehdistö ilmoitti 630 kaatunutta ja 1 555 haavoittunutta.


title: Bisertan kriisi

text: Ranska poistui Bisertasta 15. lokakuuta 1963 Algerian sodan päätyttyä.


title: Funktioteoria I–II

text: Funktioteoria I–II on Olli Lehdon kirjoittama kirja, joka käsittelee funktioteoriaa. Kirja on kirjoitettu lähtökohdasta, että lukija ymmärtää analyysin, topologian ja algebran perusteet. Kirjassa ei ole selkeää jakoa osiin I ja II. Kirja nojaa Helsingin yliopiston luentoihin aiheesta. Kirja on tarkoitettu laudatur-tason kurssille oppikirjaksi.


title: Tanner Richard

text: Tanner Richard (s. 6. huhtikuuta 1993 Markham, Ontario, Kanada) on sveitsiläis-kanadalainen jääkiekkoilija, joka pelaa Tampa Bay Lightningin farmijoukkue Syracuse Crunchissa.


title: Tanner Richard

text: Richard debytoi pääsarjatasolla Euroopassa pelatessaan sveitsiläisessä NLA-joukkue Rapperswil-Jona Lakersissa. Hän on Tampa Bay Lightningin 71. varaus . Hän siirtyi varauksensa jälkeen pelaamaan Pohjois-Amerikkaan OHL-joukkue Guelph Stormiin.


title: Tanner Richard

text: Huhtikuussa 2013 Richard teki kolmen vuoden tulokassopimuksen Lightningin kanssa.


title: Tanner Richard

text: Richard pelasi Sveitsin nuorten maajoukkueessa nuorten maailmanmestaruuskilpailuissa 2012.


title: Viipurin taistelu (1944)

text: Viipurin taistelu käytiin jatkosodan perääntymisvaiheen aikana 20. kesäkuuta 1944. Se päättyi Viipuria puolustaneiden suomalaisten peräännyttyä lähes kokonaan ilman vastarintaa ja Neuvostoliiton joukkojen vallattua kaupungin. Viipurin puolustustaistelu kesti vain alle viisi tuntia, jonka jälkeen suomalaiset perustivat uuden puolustuslinjan Kivisillansalmen länsirannalle vajaan neljän kilometrin päähän kaupungin keskustasta.


title: Viipurin taistelu (1944)

text: Ylipäällikkö Mannerheim piti Viipurin nopeaa menetystä ”sotahistoriallisena skandaalina”. Neuvostoliiton johdossa se taas otettiin vastaan juhlavasti, esimerkiksi Moskovassa ammuttiin tapauksen johdosta kunnialaukauksia. Yksitoista päivää aikaisemmin aloitettu Kannaksen suurhyökkäys oli Viipurin taisteluun asti ollut menestys, neuvostojoukot olivat edenneet vajaan 100 kilometrin matkan Valkeasaaresta Viipurin lähes keskeytyksettä noin 10–20 kilometrin päivävauhtia. Valtauksen jälkeen Neuvostoliitto jatkoi suurhyökkäystään, mutta se pysäytettiin Tienhaaran, Talin-Ihantalan, Vuosalmen ja Viipurinlahden taisteluissa.


title: Viipurin taistelu (1944)

text: Ruotsalaisten vuonna 1403 perustama Viipurin kaupunki on jo vuosisatojen ajan ollut lännen ja idän välisen kiistan kohteena. Kun venäläiset valtasivat kaupungin piirityksen jälkeen vuonna 1710, sillä oli silkan sotilaallisen merkityksen lisäksi vahva symbolinen merkitys, koska sen valtaaminen merkitsi slaavilaisuuden voittoa Ruotsista. Kiista Viipurista oli selvästi näkyvissä myös Neuvostoliiton johtajan Josif Stalinin politiikassa vuosina 1939–1944.


title: Viipurin taistelu (1944)

text: Viipuri oli myös suomalaisille tärkeä. Se oli Suomen toiseksi suurin kaupunki ennen talvisodan alkamista ja kieltämättä itäisen Suomen pääkaupunki. Se oli merkittävä maantie- ja rautatieliikenteen solmukohta sekä kaupan keskiö. Lisäksi se oli suurin varuskuntakaupunki ja huomattava koulu- ja kulttuurikaupunki. Viipuri vaurioitui pahoin varsinkin talvisodan ja jatkosodan hyökkäysvaiheen aikana, mutta oli siitä huolimatta suomalaisille tärkeä kaupunki. Kaupungin puolustusasemien rakentaminen alkoi helmikuussa 1944 ja niiden linnoittaminen jatkui 17. kesäkuuta saakka.


title: Viipurin taistelu (1944)

text: Neuvostoliiton aloitettua Kannaksen suurhyökkäyksen 9. kesäkuuta 1944, Viipuri evakuoitiin siviiliväestöstä ja sen puolustuksesta vastasi kaupunkiin 18.–19. kesäkuuta siirretty eversti Armas Kempin komentama 20. prikaati, jonka rungon muodosti entinen Jalkaväkirykmentti 22. Se oli kuitenkin huonosti varusteltu, eikä prikaatilla ollut valmiuksia asutuskeskustaisteluun. Ampumatarvikkeita ja panssarintorjunta-aseita oli vähän, myöskään viestiyhteyksiä ei ollut saatu kuntoon neuvostojoukkojen hyökätessä kaupunkiin. 20. prikaatin rivivahvuus oli taistelupäivän aamuna 5 133. Suomalaisjoukkoja vastassa oli arviolta 40 000 neuvostoliittolaista, jotka koostuivat kuuden eri divisioonan joukoista. Mukana oli 21. ja 23. armeijaan kuuluneet kaksi panssariprikaatia, kolme erillistä panssarirykmenttiä sekä kaksi rynnäkkötykkirykmenttiä,


title: Viipurin taistelu (1944)

text: Neuvostoliiton panssarit tekivät ensimmäiset tiedusteluhyökkäyksensä aamuyöllä 20. kesäkuuta, mutta varsinainen hyökkäys käynnistyi vasta iltapäivällä kello 13. Viipurin itäisiin kaupunginosiin ulottunutta VKT-linjaa miehittäneitä II pataljoonan sotilaita oli kuitenkin alkanut paeta jo puolenpäivän jälkeen erilaisten huhupuheiden seurauksena. Pataljoonaa komentanut majuri Kurt Bäckman antoi hieman myöhemmin irtautumiskäskyn viestiyhteyksien katkeamisen ja saarrostusuhan vuoksi. Prikaatia komentanut eversti Kemppi sai asiasta tiedon noin klo 13.40. Lopullisesti puolustuslinja murrettiin Ristimäen hautausmaan tuntumassa noin klo 14.30, jonka jälkeen silloista Kannaksenkatua pitkin edenneet neuvostopanssarit saavuttivat Kalevan ja Pyöräsuon kaupunginosien tuntumassa sijaitsevan ratapiha-alueen noin klo 16.00–16.30. Ne jatkoivat edelleen syvemmälle kaupungin keskustaan, suomalaisjoukkojen perääntyessä länttä kohden pakokauhun vallassa ilman sanottavaa vastarintaa.


title: Viipurin taistelu (1944)

text:
Kapteeni O. R. Karttusen johtama kevyt patteri pystyi kuitenkin pidättelemään vihollista – kunnes ammukset loppuivat. Kapteeni Karttunen lähetti vähän ennen sitä luutnantti N.N.:n hakemaan lisää keskusvarikolta. Varikon päällikkö kuitenkin kieltäytyi antamasta niitä: "Ei täältä minkään luutnantin hakemana kapteenin käskystä mitään anneta!" Karttusen patteri joutui siten vetäytymään. Ammusten luovuttamiskiellon ja vetäytymisen välisistä noin parista tunnista on mitä erilaisimpia versioita Perääntyvien joukkojen tiedetään myös ryöstelleen kaupunkia. Muun muassa Viipurin Alkon keskusvarastoon, jota ei ehditty ajoissa tuhota, murtautui ryyppäämään paossa olleita sotilaita.
Kaupungin keskusta oli nopeasti tyhjentynyt niin, että kello 16.45 Viipurin linnan tornissa ollut Suomen lippu vedettiin alas ja muutamaa minuuttia myöhemmin Siikaniemen kaupunginosan johtava Linnansilta räjäytettiin vihollisen etenemisen vaikeuttamiseksi. Viipuri oli näin ollen joutunut Neuvostoliiton joukkojen haltuun vain vajaassa viidessä tunnissa. Tämän jälkeen 20. prikaatin uudet puolustusasemat järjestettiin Linnasaaren ja mantereen välisen Kivisillansalmen länsipuolelle.


title: Viipurin taistelu (1944)

text: 20. Prikaatin komentajan eversti Kempin 23. kesäkuuta 1944 laatiman yhteenvedon mukaan suomalaisten tappiot olivat "vielä epätäsmällisten tietojen perusteella" 19 kaatunutta, 101 haavoittunutta ja 419 kadonnutta miestä. Suomen sodissa 1939–1945 menehtyneiden tiedoston mukaan Viipurissa kuoli 20. kesäkuuta yhteensä 23 suomalaista sotilasta.


title: Viipurin taistelu (1944)

text: Viipurin naistensairaalan kellarissa oli suomalaisten joukkosidontapaikka, jonne venäläisten saapuessa jäi kaksi lääkintäupseeria sekä useita vaikeasti haavoittuneita sotilaita. Heidän myöhemmästä kohtalostaan ei ole tietoa.


title: Viipurin taistelu (1944)

text: Viipurin puolustuksen nopea luhistuminen aiheutti Suomen sodanjohdossa suurta järkytystä. Kaupungissa taistelleen 20. prikaatin komentajana toiminut eversti Kemppi erotettiin jo kahden päivän kuluttua prikaatinkomentajan tehtävistä ja siirrettiin Kotijoukkojen esikuntaan koulutustarkastajaksi. Ylipäällikkö Mannerheim puolestaan määräsi Kempin sekä II pataljoonaa komentaneen majuri Bäckmanin asetettavaksi syytteeseen Sotaylioikeuteen. Aloitetussa tutkimuksessa Kempin ei kuitenkaan todettu syyllistyneen mihinkään. Kempin virheeksi katsottiin ainoastaan, ettei hän ryhtynyt riittävän tehokkaasti järjestämään uutta puolustuslinjaa kaupungin menettämisen jälkeen. Tuomioksi hän sai 25 vuorokauden arestin. Bäckman sen sijaan vangittiin 10. heinäkuuta kahden kuukauden ajaksi ja lopulta hänet tuomittiin tammikuussa 1945 kahdeksan kuukauden kuritushuonerangaistukseen virkavelvollisuuden rikkomisesta. Alkoholiongelmasta kärsinyt Bäckman ampui itsensä vajaata viikkoa myöhemmin.


title: Viipurin taistelu (1944)

text: Vuonna 2007 ilmestyneessä kirjassa "Viipuri 1944" sotahistorian harrastaja Eeva Tammi esitti väitteen, ettei Viipuria ollut tarkoituskaan puolustaa. Yleisesti on oletettu, että kaupungin nopea menetys johtui lähinnä vastustajan ylivoimasta ja suomalaisten joukkojen puutteellisesta varustuksesta. Tammen tekemien tutkimusten mukaan oli kuitenkin kolmesta korkea-arvoisesta upseerista koostunut ryhmä, joka oli ylipäällikkö Mannerheimin tietämättä päättänyt luopua Viipurista ilman taistelua. Heihin kuuluivat kenraali Erik Heinrichs, kenraalimajuri Aksel Airo ja eversti Valo Nihtilä. Heidän mukaansa kaupunki oli väärällä puolella Viipurinlahtea, eikä sen puolustamisesta olisi mitään hyötyä. Mannerheimille suunnitelmasta ei kerrottu, koska hän ei olisi sitä kuitenkaan hyväksynyt. Tammi perustaa väitteensä muun muassa kenraali Airon läheisen ystävän sekä tuolloin 15-vuotiaan Erkki Laatikaisen lausunnoille. Laatikaisen isä on kenraali Taavetti Laatikainen, jolle Heinrichs, Airo ja Nihtilä olivat suunnitelmasta kertoneet. Tammen tulkinnoille ei ole pitäviä todisteita, mutta hänen asiaa käsittelevä kirjoituksensa on kuitenkin julkaistu professori Ohto Mannisen ja Suomen Sotahistoriallisen Seuran hyväksymänä.


title: John Smith (tutkimusmatkailija)

text: John Smith (1580–1631) oli englantilainen amiraali, tutkimusmatkailija ja kirjailija. Hänet aateloitiin ja lyötiin ritariksi. Smith teki mahdolliseksi Uuden-Englannin asuttamisen. Hän oli vuosina 1608–1609 Virginian siirtokunnan johtaja.


title: John Smith (tutkimusmatkailija)

text: Smith oli ensimmäinen englantilainen tutkimusmatkailija, joka kartoitti Uutta-Englantia. Hän innosti siirtolaisuuteen niitäkin, jotka olivat vailla omaisuutta:


title: John Smith (tutkimusmatkailija)

text: Huolimatta päättäväisyydestään ja voimakkaasta luonteestaan Smith koki vastoinkäymisiä vihamielisten intiaanien ja yhteistyökyvyttömien uudisasukkaiden puolelta. Hän määräsi lopettamaan kullan etsimisen ja keskittymään elinolojen parantamiseen. Ja pian alettiin levittää huhua, että hän aikoo avioitua intiaaniprinsessa Pocahontasin kanssa ja nimittää itsensä Virginian keisariksi. Tämän vuoksi hänet kutsuttiin takaisin Lontooseen.


title: John Smith (tutkimusmatkailija)

text: Smith lähti merille 16-vuotiaana ja palveli kauppa- ja sota-aluksilla edeten kapteeniksi. Hänet aateloitiin ansioistaan taisteluissa turkkilaisia vastaan. Vuonna 1602 hän haavoittui ja hänet myytiin orjaksi, mutta hän pääsi pakenemaan. Tässä vaiheessa hänen elämänsä oli vauhdikasta. Englantiin hän pääsi palaamaan vuonna 1604. Huhtikuussa 1608 hän oli jo Jamestownin siirtokunnassa Amerikassa ja suoritti Chesapeakenlahden kartoitusta. Hänen työstään oli hyötyä muille tutkimusmatkailijoille yli vuosisadan ajaksi.


title: John Smith (tutkimusmatkailija)

text: Jamestowniin muutti siirtolaisia tasaisena virtana ja siirtokunta koki suuria vaikeuksia. Etenkin siirtokunnan ruokahuolto alkoi tuottaa vaikeuksia. Paljon muuta ei ollut tehtävissä kuin luottaa Smithin opetuksiin, joita eräät kutsuivat jopa laeiksi. ”Joka ei suostu tekemään työtä hänen ei pidä myöskään syödä.” Osa siirtolaisista jäi tosin odottamaan ohjeita emämaasta Englannista.


title: John Smith (tutkimusmatkailija)

text: Vuonna 1614 Smith purjehti Mainen ja Massachusettsin lahdella nimittäen alueen Uudeksi-Englanniksi. Hän palasi pysyvästi takaisin Englantiin ja kirjoitti kirjan "A Description of New England". Hän kuoli Lontoossa vuonna 1631 51-vuotiaana.


title: Samuel Beckett -luokka

text: Samuel Beckett -luokka on Irlannin laivaston kolmen aluksen muodostama ulkovartiolaivaluokka, jonka aluksista ensimmäinen valmistui 2014.


title: Samuel Beckett -luokka

text: Alukset suunnitteli Vard Marine Inc. (aiemmin STX Marine) ja niiden suunnittelussa on havaittavissa samankaltaisuutta edeltäneisiin Róisin-luokan aluksiin. Babcock Marine valmisti PV90:ksi nimeämänsä 90-metriset alukset. Suurempi koko edeltäneeseen luokkaan verrattuna parantaa toimintaedellytyksiä Pohjois-Atlantilla. Aluksilla toimii 44 hengen miehistö, joiden lisäksi ne kykenevät majoittamaan kymmenen koulutettavaa.


title: LÉ Samuel Beckett

text: LÉ Samuel Beckett (viirinumero P61) on Irlannin laivaston Samuel Beckett -luokan ulkovartiolaiva.


title: LÉ Samuel Beckett

text: Irlannin hallitus allekirjoitti Babcock Marinen kanssa 99 miljoonan euron tilauksen kahdesta aluksesta lokakuussa 2010 ilman aseita. Alusten aseistamiseen erillisen sopimuksen puitteissa varattiin lisäksi 7,8 miljoonaa euroa. Ensimmäisen aluksen köli laskettiin 18. toukokuuta 2012 Appledoren telakan katetussa telakka-altaassa telakkanumerolla AS194. Alus laskettiin vesille 3. marraskuuta 2013 nimellä "Samuel Beckett", irlantilaisen näytelmäkirjailijan mukaan. Aluksen kastetilaisuus järjestettiin Dublinissa lauantaina 17. toukokuuta 2014, jolloin aluksen kummina oli Beckettin veljentytär Caroline Murphy. Samana päivänä alus luovutettiin Irlannin laivastolle ja sen ensimmäiseksi päälliköksi nimettiin komentaja Ken Minehane.


title: LÉ James Joyce

text: LÉ James Joyce (viirinumero P62) on valmisteilla oleva Irlannin laivaston Samuel Beckett -luokan ulkovartiolaiva.


title: LÉ James Joyce

text: Irlannin hallitus allekirjoitti Babcock Marinen kanssa 99 miljoonan euron tilauksen kahdesta aluksesta lokakuussa 2010 ilman aseita. Alusten aseistamiseen erillisen sopimuksen puitteissa varattiin lisäksi 7,8 miljoonaa euroa. Sen köli laskettiin marraskuussa 2013 ja se lasketaan vesille syksyllä 2014. Suunniteltu palvelukseen otto on toukokuussa 2015.


title: Calculus: A Complete Course

text: Calculus: A Complete Course on Robert A. Adamsin kirjoittama kirja. Kirja käsittelee yliopistotason matematiikan perusteita pääpainon ollessa differentiaali- ja integraalilaskennassa. Kirjassa tarkastellaan asioita nimenomaan reaalimuuttujien näkökulmasta. Kirjan sisältö on tarkoitettu kolmen lukukauden mittaiseksi kurssiksi.


title: John Ahlberg

text: John Ahlberg (s. 7. maaliskuuta 1983 Espoo, Suomi) on suomalainen entinen jalkapalloilija, pelipaikaltaan hyökkäävä keskikenttäpelaaja.


title: John Ahlberg

text: Ahlberg pelasi urallaan Suomen kolmella korkeimmalla sarjatasolla. Veikkausliigassa hän pelasi 22 ottelua vuosina 2003–2004 edustaen AC Allianssia. Ensiesiintymisensä pääsarjatasolla Ahlberg teki 22. toukokuuta 2003, kun Allianssi voitti kotonaan FC Inter Turun maalein 2–0. Ensimmäisen kaikkiaan kolmesta liigamaalistaan hän teki 17. elokuuta 2003 Allianssin voittaessa FC Jazzin kotonaan maalein 4–0. Ykkösessä Ahlberg pelasi kaksi ottelua FC Viikingeissä kaudella 2006. Kakkosessa hänen seurojaan olivat Leppävaaran Pallo (2001), FC Espoo (2002, 2005) ja IF Gnistan (2004).


title: Alkulukujen lumoissa

text: Alkulukujen lumoissa – Bernhard Riemann ja matematiikan suurin ratkaisematon ongelma (alkuteos: "Prime Obsession: Bernhard Riemann and the Greatest Unsolved Problem in Mathematics") on John Derbyshiren kirjoittama teos Riemannin hypoteesista, sen historiasta ja yrityksistä ratkaista se. Kirjan on suomentanut Juha Pietiläinen ja kustantanut Terra Cognita. Suomennoksen on tarkastanut Turun yliopiston analyyttisen lukuteorian professori Matti Jutila.


title: Alkulukujen lumoissa

text: Kirja esittelee myös merkittäviä matematiikan alan henkilöitä ja taustavaikuttajia sekä 1800-luvun Euroopan poliittisia tekijöitä. Kirjavinkit sivuston arvostelun mukaan kirja on vaikeustasoltaan kohtuullinen, mutta vaatii kiinnostusta matematiikkaan. Kirjassa kuljetetaan rinnakkain kahta juonta: luvut, joiden järjestysnumero on pariton, esittelevät Riemannin hypoteesin ymmärtämiseksi tarvittavaa matematiikkaa, ja luvut, joiden järjestysnumero on parillinen, esittelevät taas aiheeseen liittyviä henkilöitä ja historiaa. Kirjassa on runsaasti alaviitteitä, jotka sisältävät lisätietoa käsiteltävistä asiosita. Kirjan liitteenä on matemaatikko Tom Apostolin tekemän laulun sanoitus, joka käsittelee Riemannin hypoteesia. Toisena liitteenä on laajahko esitys Lindelöfin hypoteesista, joka on läheistä sukua Riemannin hypoteesille.


title: Alkulukujen lumoissa

text: "Arkhimedes"-lehdessä julkaistussa arvostelussa kritisoidaan, että kirja ei täytä lupaustaan ja selitä Riemmannin hypoteesia lukiomatematiikan pohjalta. Sen sijaan kirja pui tiettyjä algebrallisia yksityiskohtia syvällisesti, mutta ohittaa monet hankalat käsitteet. Arvostelussa todetaan, että Derbyshire on parhaimmillaan tarinankertojana ja henkilöistä kertovat osuudet ovat hyvin kirjoitettuja. Kirja herättää mielenkiintoa perehtyä matematiikkaan ja tieteenhistoriaan. Teos on arvokas lisä matematiikan yleistajuiseen kirjallisuuteen..


title: Vitali Bojarov

text: Vitali K. Bojarov (s. 1928 Neuvostoliitto) oli PGU:n (eli KGB:n ulkomaantiedustelun) vastavakoiluhallinnon päällikkö ja KGB:n värvääjä. Hän on syntyään isän puolelta mordvalainen ja äidin puolelta ukrainalainen.


title: Vitali Bojarov

text:
Uransa alkuvaiheet Bojarov vietti Ukrainassa radiotiedustelun ja vastavakoilun tehtävissä. Vuonna 1956 hän toimi Unkarissa ja 1961 Moskovassa. Hän koetti palvella ulkomailla vuosina 1963–1965 KGB:n vastavakoilun KR-linjalla diplomaattipeitteellä Britanniassa. Hänet kuitenkin karkotettiin Britanniasta eikä hän päässyt yrittämään toista kertaa, vaan palveli Moskovassa KGB:n ulkomaantiedustelun (PGU:n) ulkoisen vastavakoilun päällikkönä. Hänen saatuaan värvättyä Suomessa Suojelupoliisin (Supo) päällikön Arvo Pentin KGB:hen, hänet ylennettiin KGB:n toisen päähallinnon VGU:n (eli ulkomaiden lähetystöjen, tiedustelijoiden ja muidenkin ulkomaalaisten valvonta Neuvostoliitossa) päällikön sijaiseksi.
VGU:n päällikön sijaisena hänen sotilasarvokseen tuli kenraaliluutnantti vuonna 1981. Vuonna 1985 hän siirtyi päällikön sijaiseksi ja myöhemmin päälliköksi Neuvostoliiton tulliin. Eläkkeelle hän jäi vuonna 1991, juuri ennen Janajevin juntan kaappausyritystä ja Neuvostoliiton loppua.


title: Vitali Bojarov

text: Suojelupoliisin kylmän sodan ajan historian kirjoittaneen Kimmo Rentolan mukaan peitenimi ”Maurin” eli Supon päällikön Arvo Pentin vuonna 1973 KGB:hen värvännyt Bojarov teki juuri vuonna 1973 KGB:ssa urallaan ratkaisevan hyppäyksen ylöspäin, kyseisen tapauksen siivittämänä. Vitali Bojarov kirjasi raporttiinsa, että ”Mauri” eli Arvo Pentti ”suostui erittäin luottamukselliseen yhteistyöhön KGB:n kanssa Nato-maiden (etenkin USA:n ja Englannin) tiedustelupalvelujen toiminnan paljastamiseksi, kun ne toimivat Suomessa tai Suomesta käsin tarkoituksena vahingoittaa Neuvostoliiton ja Suomen suhteita tai Neuvostoliittoa, sen edustajia ja laitoksia”.


title: Nicolas Kivistö

text: Nicolas Kivistö (s. 27. maaliskuuta 1988 Helsinki) on suomalainen jalkapalloilija, pelipaikaltaan keskikenttäpelaaja. Kaudella 2014 hän edusti Kakkosen IF Gnistania.


title: Nicolas Kivistö

text: Kivistö on pelannut Veikkausliigassa kuusi ottelua Valkeakosken Hakassa kaudella 2009. Hän oli liigaotteluissaan kerran avauskokoonpanossa ja tuli viidesti vaihdosta kentälle. Kivistön ensimmäinen liigaottelu oli 22. huhtikuuta 2009 pelattu Vaasan Palloseura–Haka, joka päättyi 0–1. Lisäksi Kivistö on aiemmin pelannut Ykköstä Klubi 04:ssä (2006–2007), FC Viikingeissä (2008) ja PK-35 Vantaassa (2011) sekä Kakkosta Klubi 04:ssä (2005), Gnistanissa (2006), Someron Voimassa (2010), Kiffenissä (2012) ja Atlantis FC:ssä (2013).


title: Skjold-luokka

text: Skjold-luokka on Norjan laivaston kuuden aluksen muodostama korvettiluokka.


title: Skjold-luokka

text: "KNM Skjold" tilattiin koealuksena 30. elokuuta 1996 ja loput viisi 28. marraskuuta 2003.


title: Hämähäkkikukkakasvit

text: Hämähäkkikukkakasvit ("Cleomaceae") on 300-lajinen kasviheimo koppisiemenisten Brassicales-lahkossa.


title: Hämähäkkikukkakasvit

text: Kasvit ovat ruohovartisia tai pensasmaisia. Juurikarvat puuttuvat. Lehdet ovat sormilehdykkäisiä, harvoin yksinkertaisia, tavallisesti korvakkeellisia. Terttumaisen kukinnon ylälehdet ovat tavallisesti lehtimäisiä. "Podandrogyne"-lajit ovat yksikotisia, so. kukat ovat yksineuvoisia mutta sijaitsevat samassa kasvissa, tavallisesti kukat ovat kaksineuvoisia. Kukat ovat vastakohtaisia, ja niissä on neljä kynnellistä terälehteä, kuusi hedettä ja kaksi emilehteä sekä joskus androgynofori, varsimainen muodostuma, jonka päässä hetiö ja emiö sijaitsevat. Heteiden palhot ovat pitkiä. Heteenponnet ovat toisinaan avautumisvaiheessaan kokoon kiertyneitä. Hedelmä on tavallisesti rakokota, jonka silmukkamainen ja puutunut istukka jää jäljelle kun kodan seinämäliuskat ovat varisseet.


title: Hämähäkkikukkakasvit

text: Hämähäkkikukkakasvit ovat levinneet laajalle alueelle maapallolla: kaikkialle tropiikkiin ja lämpimille seuduille. Erityisen paljon lajeja on Amerikassa.


title: Hämähäkkikukkakasvit

text: Monien lajien kasvupaikat ovat kuivilla seuduilla, ja eräillä lajeilla yhteyttäminen on sopeutunut niihin oloihin (ns. C4-fotosynteesi).


title: Hämähäkkikukkakasvit

text: Heimon läheisin sukulainen on ristikukkaiskasvien heimo, joka on sen rinnakkaishaara yhteisessä Brassicales-lahkon evoluutiopuun kladissa. Kladin ominaisuuksia ovat mm. ruohovartisuus, yksivuotisuus, harvoin pensasmaisuus, enemmän tai vähemmän huiskilomainen kukintotyyppi, hetiön kuusilukuisuus ja hedelmänä rakokota.


title: Hämähäkkikukkakasvit

text: Hämähäkkikukkakasvit on käsittänyt jopa 28 sukua, mutta uusimmissa sukualaisuustutkimuksissa valtaosa niistä sisältyy heimon nimisukuun. Yhteensä lajeja on 300; valtaosa niistä (275) on hämähäkkikukkia "Cleome".


title: Hämähäkkikukkakasvit

text: Suvut ovat:


title: Hämähäkkikukkakasvit

text: Myös kapriskasveihin (Capparaceae) viety suku "Dipterygium" tulisi sisällyttää hämähäkkikukkakasveihin. Sen kasveilla on pienet kukat, kuusi yhtä pitkää hedettä, lankamaiset palhot ja siivellinen, yksisiemeninen pähkinä-hedelmä.


title: Erik Adlercreutz

text: Erik Alfred Herman Adlercreutz (7. syyskuuta 1899 Helsinki – 13. lokakuuta 1989 Helsinki) oli suomenruotsalainen lääkäri ja dosentti, Adlercreutzin aatelissuvun päämies.


title: Erik Adlercreutz

text: Erik Adlercreutz opiskeli lääketiedettä Helsingin yliopistossa ja valmistui lääketieteen ja kirurgian tohtoriksi vuonna 1928. Hän erikoistui sisätautioppiin, teki opintomatkoja Eurooppaan ja hoiti yliopistossa sisätautiopin dosentuuria vuosina 1934–1966. Hän luennoi mm. Ruotsissa ja Ranskassa.


title: Erik Adlercreutz

text: Erik Adlercreutz oli kahdesti naimisissa. Ensimmäisestä avioliitosta (1931–1939) Elisabeth Hedvig Adlercreutzin kanssa syntyi kolme lasta, näiden joukossa professori Herman Adlercreutz ja arkkitehti Eric Adlercreutz. Toisesta avioliitosta (1939–) Margaretha Lerchen kanssa syntyi kaksi lasta.


title: Luokkakokous (vuoden 2015 elokuva)

text: Luokkakokous on vuonna 2015 ensi-iltansa saanut Taneli Mustosen ohjaama ja käsikirjoittama suomalainen komediaelokuva. Elokuvan pääosissa ovat stand up -koomikko Sami Hedberg, näyttelijä Aku Hirviniemi ja juontaja Jaajo Linnonmaa.


title: Luokkakokous (vuoden 2015 elokuva)

text: Elokuva perustuu tanskalaiseen "Klassefesten"-elokuvaan (2011) ja sen alkuperäiskäsikirjoituksen ovat tehneet Claudia Boderke ja Lars Mering.


title: Luokkakokous (vuoden 2015 elokuva)

text: Pääosin negatiivisista arvosteluista huolimatta "Luokkakokous" sai elokuvateattereissa yli 500 000 katsojaa. Se valittiin yleisön suosikkielokuvaksi vuoden 2016 Jussi-gaalassa.


title: Luokkakokous (vuoden 2015 elokuva)

text: Elokuvan jatko-osa, "Luokkakokous 2 – Polttarit", sai ensi-iltansa loppuvuodesta 2016. Ohjaaja Mustonen ja pääosien esittäjät jatkoivat tehtävissään.


title: Luokkakokous (vuoden 2015 elokuva)

text: Ohjaaja Taneli Mustonen käsikirjoitti "Luokkakokouksen" tanskalaisen "Klassefestenin" (2011) pohjalta. Mustonen oli juuri eronnut ja halusi tehdä komedian silloisesta elämästään ja ikätovereistaan. Hän sai tietää "Klassefestenistä" ja katsoi elokuvan laskelmoivasti kellon ja taulukon kanssa, merkiten ylös kohdat joissa nauroi. Mustonen piti tanskalaisen alkuperäiskäsikirjoituksen yksinkertaisesta luonteesta ja halusi pitää kiinni tanskalaisesta huumorista, joka oli suomalaista ilkikurisempaa.


title: Luokkakokous (vuoden 2015 elokuva)

text: Mustonen teki jo tuotannon alussa tuottajien kanssa päätöksen nuorentaa elokuvan päähenkilöitä, koska Mustonen halusi heidän edustavan samaa sukupolvea kuin hän. Päärooleihin valittiin näyttelijä Aku Hirviniemi, radiojuontaja Jaajo Linnonmaa ja stand up -koomikko Sami Hedberg, koska Mustonen ja tuottajat pitivät heitä sukupolvensa hauskimpina henkilöinä. Hirviniemen näyttelijänkokemus auttoi myös Linnonmaata ja Hedbergiä, joille elokuva oli uran ensimmäinen. Elokuva kuvattiin heinä- ja elokuussa 2014 Helsingissä, Turussa ja Naantalissa. Elokuvan tuotti Solar Films ja levitti Nordisk Film.


title: Luokkakokous (vuoden 2015 elokuva)

text: Elokuvalla ei poikkeuksellisesti ollut ollenkaan varsinaista säveltäjää vaan elokuvassa käytettiin katalogimusiikkia.


title: Luokkakokous (vuoden 2015 elokuva)

text: Elokuva sai ilmestyessään runsaasti negatiivisia arvosteluja. Ylen julkaisemassa ohjaaja Mustosen henkilökuvassa arvioitiin elokuvan saamaa vastaanottoa sanoin: "Härskin huumorin "Luokkakokous" on elokuva-arvioiden perusteella vuoden huonoin kotimainen elokuva". Kalle Kinnunen kirjoitti elokuvasta Suomen kuvalehden Kuvien takaa -blogissaan: ""Luokkakokous" ei ole harkitusti epäkorrekti saati karnevalistinen eli maailmaa nurin päin kääntävä ja kyseenalaistava. Se on elokuva, jossa kusipää ei saa ansionsa mukaan, vaan kaiken mitä haluaa." Iltalehden Tuomas Riskala kirjoitti: "Koko leffasta jää käsittämättömän tunkkainen ja masentava jälkimaku." Film-o-holicin Sampo Bergman kuvaili elokuvaa: "Tunne on vähän sama kuin kuuntelisi henkilöä, joka kertoo tunnin verran pissa-kakka-vitsejä heittäen lopulta mukaan yhden insestiläpän."


title: Luokkakokous (vuoden 2015 elokuva)

text: Monessa arvostelussa mainittiin negatiivisena esimerkkinä kohtaus, jossa Aku Hirviniemen hahmo raiskataan. Kohtauksessa Hirviniemen esittämä Niklas joutuu tajuttomana mukaan seksiaktiin Hedbergin esittämän Antin ja Inka Kallénin Reetan kanssa. Radio Helsingin Näköradio-ohjelman juontaja Anton Vanha-Majamaa piti kohtausta yhtenä esimerkkinä kaksinaismoralistisesta kulttuurista, jossa miesten raiskaamiseen suhtaudutaan vitsinä. "Kohtaus on jo itsessään inhottava, mutta kamalamman siitä tekee viitekehys, jossa se esitetään. "Luokkakokous" kuvaa kolmen kiimaisen keski-ikäisen miehen maailmaa, joka on yhtä raiskausfantasiaa." Elokuvassa näytellyt Sami Hedberg puolusti kohtausta YleX:n haastattelussa sanomalla sen sisältävän symboliikkaa ja kielikuvia: "Ne jotka näkee sen kohtauksen ja miettii sitä komedian ehdoilla, eivät näe siinä mitään pahaa." Hän myös sanoi, että komedia on paras tapa käsitellä vaikeita aiheita.


title: Luokkakokous (vuoden 2015 elokuva)

text: Elokuva sai myös positiivista palautetta. Ilta-Sanomien Taneli Topelius kutsui elokuvaa hauskimmaksi kotimaiseksi elokuvaksi "Napapiirin sankarien" jälkeen ja "auttamattoman sovinistiseksi ehdaksi äijäelokuvaksi". Nyt-liitteessä julkaistussa kahden tähden arviossa Juho Typpö piti Luokkakokousta seksistisenä, halpana ja huonona, mutta piti myös sen kökköyttä ja hällä väliä -meininkiä viehättävänä ja vertasi sitä Visa Mäkisen elokuviin.


title: Luokkakokous (vuoden 2015 elokuva)

text: Elokuva rikkoi ensimmäisellä viikollaan elokuvateattereissa yli 100 000 katsojan rajan ja teki historiaa vetämällä elokuvateattereihin enemmän väkeä kuin mikään kotimainen elokuva aikaisemmin ensimmäisinä esityspäivinään.


title: Luokkakokous (vuoden 2015 elokuva)

text: Vuoden 2015 loppuun mennessä elokuva keräsi 505 000 katsojaa ollen vuoden katsotuin kotimainen elokuva sekä vuoden toiseksi katsotuin elokuva "007 Spectren" jälkeen. Se oli myös toiseksi katsotuin kotimainen elokuva 25 vuoteen.


title: Luokkakokous (vuoden 2015 elokuva)

text: Elokuvan tallennemyynti on ylittänyt platinalevyrajan, sillä elokuvan dvd-versiota on myyty yli 60 000 kappaletta. Elokuva on julkaistu dvd:n ja Blu-Rayn lisäksi myös digitaalisena tallenteena.


title: Gunnel Adlercreutz

text: Gunnel Elisabeth Adlercreutz (o.s. af Björkesten; s. 27. heinäkuuta 1941 Helsinki) on suomalainen arkkitehti.


title: Gunnel Adlercreutz

text: Gunnel Adlercreutzilla ja hänen aviopuolisollaan Eric Adlercreutzilla on ollut arkkitehtitoimisto vuodesta 1969 lähtien. Vuosina 1992–1993 Gunnel Adlercreutz toimi Suomen Arkkitehtiliiton puheenjohtajana ja 1995–2006 Rakennustietosäätiön yliasiamiehenä.


title: Nenäpäivä (romaani)

text: Nenäpäivä on Mikko Rimmisen vuonna 2010 ilmestynyt kolmas romaani, joka sai ilmestymisvuonnaan Finlandia-palkinnon.


title: Nenäpäivä (romaani)

text: Kirjan keskeisiä teemoja ovat yksinäisyys ja yhteisöllisyys. Tarinan päähenkilö on keski-ikäinen, Hakaniemessä yksin asuva Irma. Eräänä päivänä hän alkaa hetken mielijohteesta soitella vieraiden ihmisten ovikelloja tekeytyen kyselytutkijaksi. Irma ei kuitenkaan onnistu omituisilla kysymyksillään olemaan roolissa täysin vakuuttava ja lopulta ihmiset ilmoittavat hänen toimistaan poliisille.


title: Nenäpäivä (romaani)

text: Arvioissa kiiteltiin erityisesti Rimmisen elävää ja erikoista kieltä. Finlandia-palkinnon jakanut kulttuuritoimittaja Minna Joenniemi kuvasi kirjan kieltä ”ainutlaatuisen pursuavaksi”.


title: Nenäpäivä (romaani)

text: "Nenäpäivästä" tehtiin vuonna 2012 teatterisovitus Kansallisteatteriin. Sen dramatisoi Aina Bergroth ja ohjasi Arto af Hällström. Irman roolin esitti Sari Puumalainen.


title: Waltendorf

text: Waltendorf on itavaltalaisen Grazin kaupungin 9. kaupunginosa. Sen rajanaapuripiirejä ovat Ries pohjoiseen, St. Peter etelään ja St. Leonhard länteen. Kaupunginosa on pinta-alaltaan 4,48 neliökilometrin suuruinen, ja siellä asuu noin 11 619 ihmistä. Postinumeroista Waltendorfissa on 8010, 8042, 8043 ja 8047. Kaupunginosassa sijaitsee muun muassa kaksi pientä linnaa Schloss Lustbühel ja Hallerschloss sekä kirkko Rupertikirche Höhenrainissa.


title: Bruniakasvit

text: Bruniakasvit (Bruniaceae) on 75-lajinen kasviheimo koppisiemenisten Bruniales-lahkossa.


title: Bruniakasvit

text: Bruniakasvit ovat verson tyveltä tavallisesti puutuneita ja turvonneita (lignotuuberi-muodostuma), kanervamaisia pensaita, joilla on kierteisesti järjestyneet, pienet ja tiheässä sijaitsevat neulasmaiset lehdet. Niiden lapa on tasasoukka ja ehytlaitainen, teräväkärkinen. Lehdissä on korvakkeet, jotka tosin useasti ovat huomaamattoman vähäpätöisiä. Kukinto on terttumainen tai tähkämäinen, enemmän tai vähemmän mykerömäinen, ja siinä on pieniä kukkia. Terälehdet ovat usein kynnelliset, harvoin kasvaneet yhteen. Niiden sisäpinta on epätasainen. Heteenponnet ovat enemmän tai vähemmän pitkänomaisia. Kukassa voi olla mesiäinen. Sikiäin on enemmän tai vähemmän kehänalainen, ja siinä on kärki- tai aksiletyyppiset istukat. Vartalo on haaroittunut tyvestä alkaen, ja luotti on pallomainen. Kussakin emilehdessä on kaksi siemenaihetta. Hedelmä on pähkylämäinen tai pähkinämäinen, yksisiemeninen, ja siinä on verhiö tallella. Siemenet voivat joskus olla vaipallisia.


title: Bruniakasvit

text: Bruniakasvien heimo on tieteellisesti vähän tunnettu. Kasvien kerrotaan olevan tuoksuvia. Lehtien kärjissä on korkkiutuneita soluja, jotka tekevät kärjestä tumman. Teriön torvimaisuus johtuu ainakin joissakin tapauksissa heteenpalhojen kiinnittymisestä muuten erillisiin terälehtiin; terälehdet ovat kehityksessään alun perin erillisiä. Hetiö on usein heikosti vastakohtainen: uloin hedepari on kookkaampi kuin muut heteet. Sikiäin on hyvin monimuotoinen; esim. suvussa "Berzelia" on vain yksi emilehti.


title: Bruniakasvit

text: Bruniakasvit kasvavat melko pienellä alueella Etelä-Afrikassa rajoittuen miltei kokonaan Kapmaahan. Vähäisessä määrin niitä esiintyy myös KwaZulu-Natalissa.


title: Bruniakasvit

text: Bruniakasvit jaetaan kolmeen tribukseen:Kaksi jälkimmäistä tribusta ovat sisaruspari bruniakasvien evoluutiopuussa. "Linconia" on sen ensimmäinen haara.


title: Bruniakasvit

text: Aikaisemmin bruniakasvit käsitettiin eteläafrikkalaisen Grubbiaceae-heimon sukulaiseksi. Jälkimmäinen on nykyään lahkossa Cornales. Näiden kahden yhtäläisyydet selittynevät kanervamaisella ulkoasulla, joka on seurausta samanlaisista kuivista kasvupaikoista.


title: Bruniakasvit

text: Ruotsin yläliitukautisista kerrostumista löytynyt "Actinocalyx"-fossiili muistuttaa kovasti bruniakasvien kukkia. Se on ajoitettu noin 83,6 miljoonan vuoden taakse. Em. kolme kladia (tribukset) ovat erilaistuneet arviolta myöhäisintään 20 miljoonaa vuotta sitten, mutta enin monimuotoistuminen lienee tapahtunut viimeisten 18-3 miljoonan vuoden aikana.


title: Bruniakasvit

text: Heimossa esiintyy myrmekokoriaa, so. muurahaiset toimivat siementen levittäjinä, mihin niitä houkuttelevat siementen mehevät vaipat eli arillukset.


title: Tallinna 21. Kool

text: Tallinna 21. Kool on koulu Tallinnassa, Virossa. Koulussa toimii sekä peruskoulu että lukio. Se sijaitsee osoitteessa Raua 6. Lukuvuonna 2014-15 koulussa opiskeli yhteensä 1221 opiskelijaa.


title: Tallinna 21. Kool

text: Koulu perustettiin vuonna 1903 nimellä Tallinn kroonualgkool No. 21, jolloin koulurakennuksena toimi puinen rakennus osoitteessa J.Poska 6a. Lukukautena 1923-24 opiskelijamäärä nousi niin että opetus siirrettiin uuteen koulurakennukseen. Rakennuksen arkkitehtina toimi Artur Perna. Sittemmin rakennusta on kunnostettu vuosina 2001-2003.


title: Vinylideenikloridi

text: Vinylideenikloridi eli 1,1-dikloorieteeni (CHCl) on kloorattuihin alkeeneihin kuuluva orgaaninen yhdiste. Yhdistettä käytetään polymeeriteollisuudessa muovien valmistamiseen.


title: Vinylideenikloridi

text: Vinylideenikloridi on huoneenlämpötilassa väritöntä, helposti haihtuvaa ja makeahkolta tuoksuvaa nestettä. Yhdiste liukenee vain vähän veteen, mutta paremmin moniin orgaanisiin liuottimiin kuten etanoliin, dietyylieetteriin, asetoniin ja bentseeniin. Vinylideenikloridi on hyvin reaktiivinen yhdiste ja polymerisoituu helposti. Tämän vuoksi tuotteeseen lisätään inhibiittoreiksi fenoli-, amino- tai rikkiyhdisteitä. Yhdiste myös hapettuu helposti. Kuumennettaessa noin 400 °C:n lämpötilaan vinylideenikloridi hajoaa vetykloridiksi ja kloorietyyniksi.


title: Vinylideenikloridi

text: Vinylideenikloridia voidaan valmistaa kuumentamalla 1,1,1-trikloorietaania. Tyypillisempi valmistusmenetelmä on kuitenkin 1,1,2-trikloorietaanin dehydrohalogenointi joko neste- tai kaasufaasissa. Nestefaasissa yhdistettä valmistetaan 1,1,2-trikloorietaanin ja natriumhydroksidin vesiliuoksen välisellä reaktiolla ja muodostuva vinylideenikloridi puhdistetaan strippaamalla ja tislaamalla. Reaktiota voidaan nopeuttaa faasinsiirtokatalyyttien avulla. Toinen tapa valmistaa yhdistettä 1,1,2-trikloorietaanista on kaasufaasissa tapahtuva terminen krakkaus. Nestefaasissa tapahtuvan reaktion etuna on sen korkeampi selektiivisyys vinylideenikloridin suhteen ja tässä prosessissa tapahtuu kaasufaasissa tapahtuvaan reaktioon verrattuna vähemmän 1,2-dikloorieteenin ja kloorieteenin muodostumista. Kaasufaasissa tapahtuvan reaktion etuna on, että sivutuotteena muodostuva vetykloridi voidaan helposti erottaa ja käyttää uudelleen muissa prosesseissa.


title: Vinylideenikloridi

text: Vinylideenikloridia käytetään pääasiassa polymeeriteollisuuden raaka-aineena. Siitä saatavaa homopolymeeriä polyvinylideenikloridia voidaan käyttää muun muassa elintarvikkeiden pakkaamiseen. Yhdistettä käytetään myös muiden muovilaatujen valmistukseen komonomeerinä esimerkiksi vinyylikloridin, akryylinitriilin, metakryylinitriilin ja metakrylaattien kanssa. Vinylideenikloridia voidaan käyttää myös klooriasetyylikloridin valmistukseen.


title: Adroit-luokka (hävittäjä)

text: Adroit-luokka oli Ranskan laivaston neljäntoista hävittäjän () muodostama alusluokka.


title: Columelliaceae

text: Columelliaceae on pieni, vain viisi lajia käsittävä kasviheimo koppisiemenisten Bruniales-lahkossa.


title: Columelliaceae

text: Kasvit ovat puuvartisia. Silmut ovat suomuttomia. Lehdet sijaitsevat vastakkaisina pareina, joissa lehtikannat ulottuvat toisiinsa. Lehtilapa on hammaslaitainen. Kukinto on verson tai sen haaran päässä ja on viuhkomainen. Kukat ovat keskikokoisia. Ponnen lokeroside eli konnektiivi on hyvin kehittynyt, ja ponnen puoliskot eli teekat kiinnittyvät siihen koko pituudeltaan. Kussakin emilehdessä on paljon siemenaiheita. Hedelmä on verhiön suojaama ja monisiemeninen.


title: Columelliaceae

text: Heimo on amerikkalainen ja kasvaa Costa Ricasta Chileen ulottuvalla alueella. Trooppisella vyöhykkeellä lajit rajoittuvat vuoristoon.


title: Columelliaceae

text: Heimossa on vain kaksi sukua, jotka ovat evoluutiossa eronneet toisistaan noin 64 miljoonaa vuotta sitten.Heimon systemaattinen asema on pitkään ollut arvoitus. Cronquist (1981) sijoitti sen Rosales-lahkoon, Takhtajan (1997) Hydrangeales-lahkoon. "Desfontainia" on tavallisesti viety heterogeeniseen Loganiaceae-heimoon (strykniinipähkinäkasvit), jolle se ei ole mitään sukua.


title: Pyhäjärvi (Kullaa)

text: Pyhäjärvi on Satakunnassa Ulvilassa, entisen Kullaan kunnan alueella sijaitseva järvi. Pyhäjärvi kuuluu Kokemäenjoen vesistön Harjunpäänjoen valuma-alueen Pyhäjärven alueeseen. Järvi sijaitsee noin 2,5 kilometriä Kullaan kuntakeskuksesta luoteeseen.


title: Pyhäjärvi (Kullaa)

text: Järven pinta-ala on 179 hehtaaria ja sen pituus on 2,9 kilometriä ja leveys 900 metriä. Järvi on hyvin matala, sen keskisyvyys on vain noin 70 senttiä ja suurin syvyys noin kaksi metriä. Järven luusua sijaitsee järven kaakkoisrannalla, josta saa alkuunsa 2,0 kilometriä pitkä Pyhäjärvenjoki, joka yhtyy Kullaanjokeen noin 9 kilometriä Joutsijärvestä alajuoksulle päin. Ainoa merkittävä tulo-oja on Pyhäjärven pohjoispuolella sijaitsevasta Palusjärvestä laskeva Palusjoki. Pyhäjärven valuma-alue on 21 km, mistä on erotettu Palusjärven valuma-alue, jolloin todellinen valuma-alue on yhteensä 104,86 km. Lisäksi Pyhäjärveen laskevat sen luoteispuolella olevan Palojärven vedet Palusjokeen yhtyvää Alhonojaa pitkin.


title: Pyhäjärvi (Kullaa)

text: Pyhäjärven rantaviiva on 8,1 kilometriä pitkä ja ranta on pääosin moreeni- ja kalliopohjaista metsämaastoa. Järven mataluuden takia rantakasvillisuus on hyvin runsasta ja avovesialaa on vain 15 hehtaaria. Järven luoteis-, luonais- ja etelärannoilla rantaan rajautuu avosuota ja rantavedessä kasvaa tiheä ruohikko.


title: Pyhäjärvi (Kullaa)

text: Pyhäjärvi kuuluu Kullaanjoen säännöstelyn piiriin. Sen keskeisemmät järvet ovat Tuurujärvi, Joutsijärvi ja Palusjärvi. Pyhäjärven pintaa säädellään järven pohjoisosaan laskevan Palusjoen säänöstelypadon avulla. Pyhäjärvestä vedet laskevat edelleen järven eteläosasta lähtevää Pyhäjärvenjokea pitkin Kullaanjokeen. Palusjärven pohjaa pitkin kulkee raakavesiputki, jossa johdetaan vettä Harjakankaan tekopohjavesilaitokselle. Sen vaikutukset heijastuvat Palusjoen kautta myös Pyhäjärveen, joten järven veden laatu kuuluu velvoitetarkkailun piiriin ja sitä tarkkaillaan jatkuvasti, vaikka Pyhäjärveä ei käytetä raakaveden lähteenä.


title: Pyhäjärvi (Kullaa)

text: Rakennuksia on eniten Pyhäjärven länsirannalla, jota myötäillen kulkee valtatieltä 11 risteävä tie. Itärannalla järveen rajautuu muutama pelto.


title: Pyhäjärvi (Kullaa)

text: Vuoden 1855–56 Kalmbergin kartastossa järven rantaviiva kulki eri lailla. Sille on siihen karttaan merkitty suuri saari. Järven vedenpintaa on selvästi laskettu.


title: Maurizio Arrivabene

text: Maurizio Arrivabene (s. 7. maaliskuuta 1957 Brescia) on Formula 1 -talli Scuderia Ferrarin entinen tallipäällikkö. Hän aloitti marraskuussa 2014 Marco Mattiaccin jälkeen ja lopetti työnsä tallissa tammikuussa 2019.


title: Maurizio Arrivabene

text: Ennen Ferrari-uraansa Arrivabene toimi tupakkayhtiö Philip Morrisilla, joka on Ferrarin tukija Marlboro-merkkinsä kautta. Hän toimi Philip Morrisilla vuodesta 1997 asti ollen yhtiön varapresidentti. Marraskuussa 2014 Scuderia Ferrarin tallipäälliköksi siirtyneestä Arrivabenestä tuli tallin kolmas tallipäällikkö vuoden 2014 aikana.


title: Maurizio Arrivabene

text: Arrivabene on kuulunut Juventus FC:n, yhden Italian suurimmista jalkapalloseuroista, hallitukseen vuodesta 2012 alkaen.


title: Maurizio Arrivabene

text: Arrivabene on naimisissa Stefania Bocchin kanssa, joka toimii Kimi Räikkösen lehdistöavustajana.


title: Palojärvi (Ulvila)

text: Palojärvi on Satakunnassa Ulvilassa sijaitseva järvi, joka kuuluu Kokemäenjoen vesistön Harjunpäänjoen valuma-alueen "Pyhäjärven alueeseen".


title: Palojärvi (Ulvila)

text: Järven pinta-ala on 36,7 hehtaaria ja sen pituus on 1,6 kilometriä ja leveys 300 metriä. Järven luusua sijaitsee järven kakkoisrannalla, josta saa alkuunsa 5,5 kilometriä pitkä "Alhonoja", joka yhtyy "Palusjokeen".


title: Palojärvi (Ulvila)

text: Järven rantaviiva on 4,5 kilometriä pitkä ja ranta on pääosin moreeni- ja kalliopohjaista metsämaastoa, mutta järven länsirannat ovat soistuneet paikoin avosoiksi. Länsipäässä sijaitsee halkaisijaltaan 200 metrinen "Pikkuluoto", joka on sankan järviheinikon reunustamaa. Myös "Isoluoto" on ruohottunut ja jopa soistunut kiinni rantaan. Järven yli kulkee suurjännitelinja ja neljälle loma-asunnolle johtaa kärrypolut.


title: Palojärvi (Ulvila)

text: Palojärven vedenpinnan korkeutta on laskettu hieman. Viereinen Hosionjärvi kuivatettiin kokonaan.


title: Ryōhei Arai

text: Ryōhei Arai (s. 23. kesäkuuta 1991) on japanilainen keihäänheittäjä. Arain ennätys on lokakuussa 2014 Isahayassa heitetty 86,83.


title: Ryōhei Arai

text: Arain edellinen ennätys oli hänen Hiroshimassa heittämänsä 85,48. Ensimmäisen kerran Arai heitti yli 80 metrin vuonna 2014. Ennen vuotta 2014 hänen ennätyksensä oli 78,19, joten vuoden 2014 aikana Arai paransi ennätystään yli kahdeksan metriä. Vuoden 2014 Aasian kisoista Incheonista Arai saavutti hopeaa tuloksella 84,42. Hän oli myös mukana vuoden 2013 kesäuniversiadeissa Kazanissa, joissa hän heitti vain 75,53 ollen kilpailun kahdeksas.


title: Ryōhei Arai

text: Vuoden 2015 MM-kilpailuiden karsinnassa Pekingissä Arai heitti koko karsinnan toiseksi parhaan heiton 84,66 selviytyen finaaliin. Finaalissa Arai sijoittui yhdeksänneksi tuloksella 83,07 m. Rio de Janeiron olympialaisissa 2016 hän oli yhdestoista. Lontoon MM-kilpailuissa 2017 hän karsiutui loppukilpailusta.


title: Patrik Ženúch

text: Patrik Ženúch (s. 30. joulukuuta 1990) on slovakialainen keihäänheittäjä. Ženúchin ennätys on toukokuussa 2014 Košicessa heitetty 84,83. Ženúch edustaa VŠC Dukla Banská Bystricaa.


title: Patrik Ženúch

text: Hän oli mukana vuoden 2013 Euroopan joukkuemestaruuskilpailuiden kolmosliigassa, jossa hän sijoittui kolmanneksi heitettyään 72,87. Ensimmäistä kertaa Ženúch heitti yli 80 metrin vuonna 2014. Hänen ennätyksensä ennen vuotta 2014 oli 79,52. Ženúch osallistui vuoden 2014 EM-kisoihin jääden karsintaan tuloksella 74,19. Lopputuloksissa Ženúch oli 23:s. Ženúch voitti sekajoukkuekilpailun kultaa vuoden 2015 Euroopan kisoista Bakusta voitettuaan keihäänheiton tuloksella 74,89.


title: Didymelaceae

text: Didymelaceae on parilajinen kasviheimo, joka kuuluu koppisiemenisten Buxales-lahkoon. Sen toinen heimo on puksipuukasvit (Buxaceae).


title: Didymelaceae

text: Heimon kasvit ovat ainavihantia puita, joilla on pienten kilpimäisten karvojen muodostama peite. Lehtiasento on kierteinen, ja lehdet ovat ehyitä. Kasvit ovat kaksikotisia, yksineuvoiset ja pienet kukat sijaitsevat eri kasveissa. Hedekukat ovat kehättömiä ja niissä on kaksi hedettä, jotka ovat kasvaneet tyveltään yhteen. Emikukissa on suomumainen, mahdollisesti kehälehdeksi määriteltävä lehti ja yksi emilehti, jossa on tavallisesti yksi, harvoin kaksi siemenaihetta. Luotti on pitkä ja vino. Hedelmä on pieni luumarja, jonka sivulla on uurre. Siemenessä on vaippa eli arillus; endospermi puuttuu, alkio on kookas.


title: Didymelaceae

text: Kukat voivat sijaita parittain, jolloin niiden välissä on pieni kyhmy. Se saattaa olla muuntuneen ja surkastuneen viuhkon kärkikukan surkastuma.


title: Didymelaceae

text: Heimo kasvaa Madagaskarin itäosassa. Fossiileja on löydetty Uudesta-Seelannista.


title: Didymelaceae

text: Heimossa on vain yksi kaksilajinen suku "Didymeles".


title: Didymelaceae

text: Stevens, P. F. (2001 onwards). Angiosperm Phylogeny Website. Version 12, July 2012 [and more or less continuously updated since]. http://www.mobot.org/MOBOT/research/APweb/.


title: Ylinen Mustajärvi

text: Ylinen Mustajärvi on Noormarkussa Porissa Satakunnassa sijaitseva järvi, joka kuuluu Kokemäenjoen vesistön Harjunpäänjoen valuma-alueen "Tyvijärven valuma-alueeseen", vaikka "Mustaoja" laskeekin Palusjärveen.


title: Ylinen Mustajärvi

text: Järven pinta-ala on 2,9 hehtaaria ja sen halkaisija on noin 100 metriä. Järven luusua sijaitsee järven etelärannalla, josta saa alkuunsa 500 metriä pitkä laskuoja 40 senttimetriä alempaan Aliseen Mustajärveen.


title: Ylinen Mustajärvi

text: Järven rantaviiva on 0,69 kilometriä pitkä ja ranta on pääosin avosuota.


title: Alinen Mustajärvi

text: Alinen Mustajärvi on Noormarkussa Porissa Satakunnassa sijaitseva järvi, joka kuuluu Kokemäenjoen vesistön Harjunpäänjoen valuma-alueen "Tyvijoen valuma-alueeseen", vaikka "Mustaoja" laskeekin Palusjärveen.


title: Alinen Mustajärvi

text: Järven pinta-ala on 1,3 hehtaaria ja pyöreähkön järven halkaisija on 200 metriä. Järven luusua sijaitsee järven etelärannalla, josta saa alkuunsa noin 4 kilometriä pitkä "Mustaoja". Järveen laskee kaksi ojaa. Toinen laskee Ylisestä Mustajärvestä ja toinen pellolta, jota kutsutaan "Lahnajärveksi".


title: Alinen Mustajärvi

text: Järven rantaviiva on 0,46 kilometriä pitkä ja ranta on pääosin moreeni- ja kalliopohjaista metsämaastoa, joka on soistunut avosuoksi. Rantamilla on yksi loama-asunto ja kolme tilaa. Ulvilan raja kulkee järvien lähettyvillä etelässä.


title: Ashtonin perhe

text: Ashtonin perhe ("A Family At War") on brittiläinen television draamasarja, joka ensiesitettiin ITV-kanavalla vuodesta 1970 vuoteen 1972. Sarja oli suosittu myös Suomessa, jossa sitä alettiin esittää 1971.


title: Ashtonin perhe

text: Sarjassa seurattiin alempaan keskiluokkaan kuuluvan liverpoolilaisperheen kokemuksia vuodesta 1938 läpi toisen maailmansodan. Sarjasta tuotettiin kaikkiaan 52 jaksoa, valtaosin värillisinä, mutta jaksot 25–32 tehtiin mustavalkoisena johtuen ITV:n televisiohenkilökunnan työtaistelusta, jossa he boikotoivat uutta väritelevisiotekniikkaa vaatimustensa ajamiseksi. Sarjasta tehtiin aluksi 26 jaksoa, jotka kertoivat vuosista 1938–1942, mutta suuren suosion ansiosta jaksoja valmistui vielä toiset 26. Sarjan lopussa sodan päättymisestä oli kulunut muutamia kuukausia.


title: Ashtonin perhe

text: Sarjassa Ashtonin perheen pojat lähetetään ulkomaille sotimaan, lapset evakuoitiin maaseudulle ja kotiin jääneet joutuivat elämään ainaisessa pommitusten pelossa. Perheen keskushenkilöitä ovat luokanopettaja Margaret (Leslie Nunnerley), hänen nuorempi sisarensa Freda (Barbara Flynn), yliopisto-opiskelija Philip (Keith Drinkell), poika David (Colin Campbell) ja miniä Sheila (Coral Atkins). Isä Edwiniä esittää Colin Douglas ja äitiä Shelagh Fraser. Perheen nuorin poika, vapaaehtoisena merivoimiin pestautunut Robert (David Dixon) sai surmansa sodan aikana ja perheen äiti kuoli pian tämän jälkeen. Todellisuudessa äitiä esittänyt Shelagh Fraser jouduttiin kirjoittamaan ulos sarjasta, koska hän oli ehtinyt alkupään jaksojen valmistuttua tehdä sitoumuksen muualle ennen kuin ilmeni, että sarjalle vaadittiin jatkoa.


title: Ashtonin perhe

text: Sarja kuvasi arkisesti ja hellyttävästi, liialliseen tunteiluun kuitenkaan sortumatta, etupäässä kotirintaman elämää sodan ollessa synkkänä varjona taustalla. Loppujaksoissa sarjaan tuli ihmissuhdekäänteitä, jotka muistuttivat lähes yhdysvaltalaista Peyton Placea, mikä ankarimpien kriitikkojen mielestä alensi sarjan arvoa.


title: Ashtonin perhe

text: Sarjan dramaattinen tunnussävelmä on Ralph Vaughan Williamsin kuudennen sinfonian ensimmäisestä osasta.


title: Ashtonin perhe

text: Suomessa sarjan ensimmäinen jakso esitettiin TV 1:ssä 5. syyskuuta 1971 ja viimeinen syksyllä 1972. Sarjalla oli enimmillään liki kaksi miljoonaa katsojaa ja se kuului koko ajan kymmenen katsotuimman ohjelman joukkoon. Suosio perustui paljolti siihen, että varttuneemman, talvi- ja jatkosodan ajan eläneen sukupolven oli helppo peilata sitä omiin kokemuksiinsa.


title: Ashtonin perhe

text: Sarjan pohjalta julkaistiin suomeksikin kirjat "Ashtonin perhe" (kirj. Kathleen Baker, WSOY 1971), "Ashtonin perhe kotirintamalla" (kirj. Jonathan Powell, WSOY 1972) ja "Ashtonin perhe – rauhaa kohti" (kirj. Roy Russell, WSOY 1972).


title: Ashtonin perhe

text: Sarja on julkaistu Britanniassa DVD-tallenteena, mutta sillä monet jaksot on editoitu alkuperäistä lyhyemmiksi.


title: TCAS

text: TCAS eli traffic collision avoidance system on lentokoneisiin asennettu järjestelmä, jonka on tarkoitus estää lentokoneiden törmääminen toisiinsa ilmassa. TCAS toimii lennonjohdon tutkista riippumattomasti. TCAS vaatii toimiakseen sen, että molemmissa koneissa on toimiva transponderi.


title: TCAS

text: Kahden lentokoneen törmättyä Grand Canyonin yllä vuonna 1956 ryhdyttiin kehittelemään törmäysvaroitusjärjestelmiä, jotka toimisivat viimeisenä keinona silloin, kun lennonjohto ei pysty estämään törmäystä. Ensimmäiset järjestelmät eivät kuitenkaan toimineet kovin hyvin. 1970-luvun puolivälissä kehitelty Beacon Collision Avoidance System (BCAS) oli ensimmäinen järjestelmä, joka sai tiedon muiden koneiden suunnasta ja korkeudesta transponderien avulla. Pacific Southwest Airlinesin lennon 182 törmäys pienkoneeseen vauhditti järjestelmien kehittämistä entisestään. Vuonna 1981 FAA päätti kehitellä ensimmäisen TCAS:n aiemman BCAS:n pohjalta.


title: TCAS

text: TCAS tuli pakolliseksi Euroopassa kaikille yli 15 000 kg:n painoisille vähintään 30-paikkaisille siviilikoneille vuonna 2002 ja 5 700 kg:n painoisille vähintään 19-paikkaisille koneille vuonna 2005. Kansainvälinen siviili-ilmailujärjestö teki törmäyksenestojärjestelmästä pakollisen kaikkialla maailmassa matkustaja- ja rahtikoneissa vuonna 2003.


title: TCAS

text: TCAS-näytöltä lentäjä näkee muiden koneiden sijainnit ja suunnat. TCAS antaa kahdenlaisia varoituksia, "Traffic Advisory" (TA) ja "Resolution Advisory" (RA). TA on varoitus lähellä olevasta liikkeestä. Jos koneet varoituksesta huolimatta lentävät toisiaan kohti, tulee RA-varoitus, joka on samalla järjestelmän sijaintien perusteella laskema ohje, mitä lentäjän tulee tehdä (esimerkiksi nousta tai laskeutua). RA-ohjeita voi tulla useita sijaintien ja suuntien muuttuessa. Koneiden TCAS-järjestelmät kommunikoivat toistensa kanssa ja pystyvät näin antamaan koordinoituja ohjeita, esimerkiksi toiselle koneelle ohjeeksi nousta ja toiselle laskeutua.


title: Luettelo Irlannin laivaston aluksista

text: Luettelo Irlannin laivaston aluksista sisältää kaikki Irlannin laivaston palveluksessa olleet ja olevat alukset vuodesta 1946 eli laivaston perustamisesta alkaen.


title: Luettelo Irlannin laivaston aluksista

text: Näiden lisäksi on pääosin siviilien miehittämiä puolustusministeriön aluksia ja apualuksia:


title: Venus näköpiirissä

text: Venus näköpiirissä ("Venus Observed") on brittiläisen näytelmäkirjailija Christopher Fryn kirjoittama komedia, joka sai kantaesityksensä vuonna 1949.


title: Venus näköpiirissä

text: Ikääntyvä Altairin herttua on kutsunut kolme entistä rakastajatartaan katsomaan auringonpimennystä omasta observatoriostaan: kansanomaisen Jessien, brittiläisen pidättyväisen Hildan ja temperamenttisen näyttelijän Rosabelin. Herttua haluaisi poikansa valitsevan heidän joukostaan suosikkiäitipuolensa, mutta siitä ei tahdo tulla mitään. Kun itse nuoruus, Perpetua, ilmestyy paikalle, nuorukainen haluaa ehdottomasti hänet äitipuolekseen. Herttua hyväksyy tämän ja ilmentää muutenkin kykyä olla hyvä häviäjä ja luopua aiemmista saavutuksistaan.


title: Mallisotilas

text: Mallisotilas ("Poster Girl") on yhdysvaltalainen dokumenttielokuva vuodelta 2010. Mallisotilas kertoo Robynn Murraysta, joka liittyi syyskuun 11. päivän iskujen jälkeen Yhdysvaltain armeijaan ja palveli kersanttina Irakin sodassa. Sodan aikana Murraysta tehtiin Yhdysvaltain mediassa esimerkki mallisotilaasta, mutta sodan jälkeen hän palasi kotiin masennuksen ja posttraumaattisen stressihäiriön kanssa.


title: Mallisotilas

text: Mallisotilas oli ehdolla parhaan lyhytdokumentin Oscar-palkinnon saajaksi vuonna 2011, mutta hävisi lopulta elokuvalle "Strangers No More".


title: Bargat

text: Bargat ovat pääasiassa Kiinan Sisä-Mongolian alueella asuvia mongoleja, jotka puhuvat burjaatin kieltä. Heidät siirrettiin Sisä-Mongoliaan Qing-dynastian valtakaudella ja siellä he erkanivat burjaateista omaksi ryhmäkseen. Heistä käytetään kuitenkin joissain yhteyksissä edelleen burjaatti-nimitystä.


title: Bargat

text: Kiinan Sisä-Mongoliassa on kolme bargojen piirikuntatason lippukuntaa, niin sanottu Vanha Barga eli "Vanhan Baragin lippukunta", Vasen Uusi Barga eli "Uuden Baragin vasen lippukunta" ja Oikea Uusi Barga eli "Uuden Baragin oikea lippukunta". Yhteensä ne kattavat noin 66 376 km². Alueiden väkiluku oli vuonna 1990 yhteensä 125 200, joista 73 600 oli mongoleja ja suurin osa mongoleista puolestaan bargoja. Suurin osa heistä asui Uuden Bargan alueella. Myös suurin osa lähistön Hailarin ja Manzhoulin kaupunkien 20 700:ta mongolista on bargoja. Mongolian puolella bargoja oli vuonna 1989 noin 2 100.


title: Bargat

text: Bargat ilmaantuivat historiankirjoihin 1100-1200-luvuilla klaanina tai heimona, joka asutti Barguzinin aluetta nykyisin Venäjään kuuluvassa Burjatiassa. Bargat jakaantuivat alun perin 11 klaaniin, jotka olivat samat khori-burjaattien kanssa. Bargoilla oli yhteyksiä myös mongolien heimoon avioliittojen kautta ja esimerkiksi Tšingis-kaanin myyttinen esiäiti Alan Gho'a oli bargataustainen. Bargat olivat osa Mongolivaltakuntaa, mutta Yuan-dynastian valtakaudella he olivat osa oiraattien liittoa Yuan-dynastiaa vastaan. He asuivat ensin hajallaan mongolien ja oiraattien parissa, mutta sittemmin suurin osa muutti Argunjoen lähistölle, jossa he olivat osa daguurien ja evenkien muodostamaa solonien liittokuntaa. Vuonna 1594 tapahtui jälleen joukkomuutto, tälläkertaa takaisin itäänpäin Ononin, Udan ja Nertšan alueille, jossa heitä ahdistelivat hamniganeiksi kutsutut evenkkit ja khalkhamongolit. Nykyisten khori-burjaattien edeltäjät hakeutuivat venäläisten suojelukseen, kun taas loput jäivät khalkhojen alaisuuteen. Vielä Argunjoelta itään jääneet bargat siirrettiin Mantšurian puolelle Kiinan Qing-dynastian taistellessa alueella venäläisiä vastaan vuosina 1685-1689.


title: Bargat

text: Qing-dynastia asutti osan siirretyistä bargoista hajalleen, mutta noin 275-miehen vahvuinen bargaosasto siirrettiin vuonna 1732 Hulun Buirin tasangolle osana 3 000 miehen vahvuista solonien sotilasosastoa. Nämä bargat tulivat sittemmin tunnetuksi vanhoina bargoina. Vuonna 1734 khalkhojen alaisuuteen jääneet bargat valittivat kohtelustaan Qing-virkamiehille ja 2 400 heistä siirrettiinkin sitten myös Hulun Buirin alueelle vanhoista bargoista itään ja heistä tuli uusia bargoja. 1900-luvun puolella Mongolia oli itsenäistynyt ja vuonna 1928 sen puolelle pakeni satoja bargoja epäonnistuneen panmongolialaisen kapinan jälkeen. Japanilaiset miehittivät bargojen alueita vuosina 1932-1945 ja vuoden 1945 syksyllä puolisotilaallisia bargajoukkoja johtanut Ya Shaariibuu johti 1 103 bargaa Mongolian Dornodin provinssin Gurvanzagalin sumin alueelle. Nykyisin sumin asukkaista noin kaksi kolmasosaa on bargoja. Kiinan kommunistit ottivat vallan bargojen alueella sisällissodassa vuonna 1952 ja sittemmin Hulun Buirin alueelle on muuttanut paljon kiinalaisia. Kiinalaiset asuvat kuitenkin lähes yksinomaan kaupungeissa ja kaivoskeskuksissa mongolien hallitessa maaseudun elämää.


title: Bargat

text: Bargojen perinteinen elinkeino on ollut paimentolaisuus. Suurin osa bargoista on nykyisin puolipaimentolaisia ja he asuvat osan vuodesta taloissa. Vuonna 1990 Sisä-Mongolian bargojen qi-alueilla oli 1 318 000 karjaeläintä ja niistä suurin osa oli vuohia tai lampaita. Uusien ja vanhojen bargojen tapakulttuuri poikkeaa jonkin verran toisistaan uusilla bargoilla ollessa enemmän vaikutteita khalkhamongoleilta. Myös näiden kahden ryhmän puhuma burjaatin murre eroaa hieman toisistaan. Vanhat bargat harjoittavat perinteistä uskoaan, kun taas uudet bargat ovat buddhalaisia.


title: Henkisesti läski

text: Henkisesti läski on vuonna 2008 ensi-iltansa saanut Antti Heikki Pesosen ohjaama lyhytelokuva. Elokuvassa rakkaus lyö nuorta miestä lekalla päähän.


title: Henkisesti läski

text: Elokuva on Taideteollisen korkeakoulun Elokuva- ja lavastustaiteen osaston oppilastyö.


title: Henkisesti läski

text: Elokuva sai opiskelijasarjan kunniamaininnan Kettupäivillä 2009.


title: Puksipuukasvit

text: Puksipuukasvit (Buxaceae) on runsaat sata lajia käsittävä kasviheimo koppisiemenisten Buxales-lahkossa.


title: Puksipuukasvit

text: Puksipuukasveihin kuuluu ainavihantia pieniä puita ja pensaita sekä joitakin ruohovartisia lajeja. Lehdet ovat tavallisesti vastakkaisesti, harvoin kierteisesti ja korvakkeettomia. Kasvit ovat tavallisesti yksikotisia, kukat yksineuvoisia ja melko pieniä; kehälehdet ovat huomaamattomia. Hedekukissa on tavallisesti kahdesta neljään kehälehteä, mutta ne voivat tyystin puuttuakin tai niitä voi olla yksi tai viisi; kun niitä on neljä, ne sijaitsevat ristikkäin. Hedekukissa on myös mettä erittävä emiön jäänne. Emikukissa on 6–20 kehälehteä, jotka ovat ainakin osaksi kierteisesti. Yhdislehtinen sikiäin koostuu kolmesta emilehdestä ja on kehänalainen. Huomiota herättävät vartalot kiinnittyvät tavallisesti sikiäimen laitaan ja ovat koko pituudeltaan luottipintaisia. Sikiäin sisältää kuusi siemenaihetta. Hedelmässä, joka on muutamasiemeninen, ovat vartalot vielä jäljellä. Hedelmä hajoaa seinämänsä eri kerrosten, endo- ja mesokarpin, irtautuessa toisistaan; endokarppi halkeaa vielä liiteluomaisesti. Siemenessä on siemenvalkuainen eli endospermi, joskus myös ulkovalkuainen eli perispermi sekä lyhyt tai pitkä alkio.


title: Puksipuukasvit

text: Puksipuukasvien levinneisyys on hyvin hajanainen lauhkeasta vyöhykkeestä trooppiseen.


title: Puksipuukasvit

text: Puksipuukasvien heimossa on kuusi sukua ja 115 lajia, jotka sijoittuvat kolmeen ryhmään.Aikaisemmin puksipuukasveja pidettiin tyräkkikasvien (Euphorbiaceae) sukulaisina kukan ja hedelmän samankaltaisuuden vuoksi. Puksipuukasveilla ei kuitenkaan ole kodan keskuspylvästä niin kuin tyräkkikasveilla.


title: Puksipuukasvit

text: Puksipuukasvien fossiilihistoria ulottunee liitukaudelle 113–98 miljoonan vuoden taakse. Noilta ajoilta tunnetaan kaksi puksipuumaista fossiilia: "Spanomera" Pohjois-Amerikan itäosista ja "Lusistemon" Portugalista. Edellisen emikukat olivat kaksilukuisia, mutta heteitä saattoi olla viisi kohdakkain viiden kehälehden kanssa. Vaihtoehtoisesti "Spanomera" saattaa olla rataspuukasvien (Trochodendraceae) sukulainen. Sen sijaan jälkimmäisen suvun sukulaisuus puksipuukasveihin on todennäköisempi.


title: Puksipuukasvit

text: Stevens, P. F. (2001 onwards). Angiosperm Phylogeny Website. Version 12, July 2012 [and more or less continuously updated since]. http://www.mobot.org/MOBOT/research/APweb/.


title: Valtakatu

text: Valtakatu voi tarkoittaa seuraavia:


title: Ágios Kírykos

text:
Ágios Kírykos (; myös "Ágios Kírikos") on Kreikan kaupunki sekä samanniminen Ikarían kunnan kunnallisyksikkö (Δημοτική Ενότητα Αγίου Κηρύκου, "Dimotikí Enótita Agíou Kirýkou") ja entinen itsenäinen kunta. Se sijaitsee Ikarían saarella, Ikarían alueyksikössä Pohjois-Egean saarten alueella. Koko kunnallisyksikön väkiluku on 3 511 ja varsinaisen Ágios Kírykoksen kaupungin väkiluku 2 218 (vuonna 2011). Ágios Kírykos on Ikarían saaren pääkaupunki ja Ikarían kunnan kuntakeskus.
Ágios Kírykoksen kaupunki sijaitsee Ikarían kaakkoisrannikolla. Kunnallisyksikkö kattaa saaren koko itäosan. Asutus syntyi 1500- tai 1600-luvulla. Kaupunki on nimetty sen ja koko Ikarían suojeluspyhän Pyhän Kerykoksen mukaan.


title: Ágios Kírykos

text: Kaupungin nähtävyyksiin kuuluvat Pyhän Kerykoksen kirkko, vanhassa kymnaasissa sijaitseva arkeologinen museo ja kansatieteellinen museo. Kaupungin rakennuskanta on yhdistelmä perinteistä ja uusklassista arkkitehtuuria. Kaupungissa sijaitsee toinen saaren kahdesta pääsatamasta. Satamassa on Ikarosta esittävä veistos. Ikarían lentoasema sijaitsee noin 12 kilometriä kaupungista koilliseen.


title: Ágios Kírykos

text: Ágios Kírykos oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Ikarían kunnaksi yhdessä Évdiloksen ja Ráchesin kanssa, jolloin se muuttui uuden kunnan kunnallisyksiköksi.


title: Ágios Kírykos

text: Ágios Kírykoksen kunnallisyksikkö muodostuu seuraavista kylä- ja kaupunkiyhdyskunnista ja asutuksista:


title: Évdilos

text: Évdilos () on Kreikan kylä sekä samanniminen Ikarían kunnan kunnallisyksikkö (Δημοτική Ενότητα Ευδήλου, "Dimotikí Enótita Evdílou") ja entinen itsenäinen kunta. Se sijaitsee Ikarían saarella, Ikarían alueyksikössä Pohjois-Egean saarten alueella. Koko kunnallisyksikön väkiluku on 2 749 ja varsinaisen Évdiloksen kylän väkiluku 501 (vuonna 2011).


title: Évdilos

text: Évdiloksen kylä sijaitsee Ikarían pohjoisrannikolla sen keskivaiheilla, noin 40 kilometriä saaren pääkaupunki Ágios Kírykoksesta luoteeseen. Kunnallisyksikkö käsittää saaren keskiosan. Kylä on syntynyt 1830-luvulla. Sen nimi viittaa hyvään näkyvyyteen. Se toimi Ikarían pääkaupunkina vuosina 1834–1912. Évdilos oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Ikarían kunnaksi yhdessä Ágios Kírykoksen ja Ráchesin kanssa, jolloin se muuttui uuden kunnan kunnallisyksiköksi.


title: Évdilos

text: Évdilos on Ikarían toinen merkittävä satamapaikka pääkaupungin ohella. Kylän rakennuskanta on yhdistelmä perinteistä, uusklassista sekä uutta mutta perinteitä kunnioittavaa arkkitehtuuria.


title: Évdilos

text: Évdiloksen kunnallisyksikkö muodostuu seuraavista kylä- ja kaupunkiyhdyskunnista ja asutuksista:


title: Ráches

text: Ráches () on Kreikan kylä sekä samanniminen Ikarían kunnan kunnallisyksikkö (Δημοτική Ενότητα Ραχών, "Dimotikí Enótita Rachón") ja entinen itsenäinen kunta. Se sijaitsee Ikarían saarella, Ikarían alueyksikössä Pohjois-Egean saarten alueella. Koko kunnallisyksikön väkiluku on 2 163 ja varsinaisen Ráchesin kylän (myös Christós, Χριστός tai "Christós Rachón", Χριστός Ραχών) väkiluku 359 (vuonna 2011).


title: Ráches

text: Ráchesin kylä sijaitsee Ikarían luoteisissa sisäosissa noin 500 metrin korkeudessa. Kunnallisyksikkö käsittää Ikarían saaren koko länsiosan. Ráches oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Ikarían kunnaksi yhdessä Ágios Kírykoksen ja Évdiloksen kanssa, jolloin se muuttui uuden kunnan kunnallisyksiköksi.


title: Ráches

text: Mikis Theodorakis oli karkotettuna Ráchesiin vuonna 1947.


title: Ráches

text: Rácheen kunnallisyksikkö muodostuu seuraavista kylä- ja kaupunkiyhdyskunnista ja asutuksista:


title: Diggy Down

text: Diggy Down on romanialaisartisti Innan kappale, jolla esiintyy myös yhdysvaltalaisduo Marian Hill. Sen julkaisi Atlantic Records digitaalisesti ladattavana singlenä 25. marraskuuta 2014. Kappaleeseen liittyvä lyriikkivideo julkaistiin singlen julkaisupäivänä. Kappale on päässyt tähän mennessä listoille Bulgariassa ja artistin kotimaassa Romaniassa.


title: Diggy Down

text: Virallinen musiikkivideo kappaleeseen julkaistiin YouTubessa 9. joulukuuta 2014.


title: Diggy Down

text: Digitaalinen lataus


title: Pohjoisen Egean saaret

text: Pohjoisen Egean saaret (; myös "Koillisen Egean saaret"; ) on Kreikan Egeanmeren saariin kuuluva saariryhmä, jonka saaret sijaitsevat Välimereen kuuluvan Egeanmeren koillisosassa.


title: Pohjoisen Egean saaret

text: Saariryhmän suurimmat saaret ovat Turkin rannikon edustalla sijaitsevat Sámos, Ikaría, Chíos, Lesbos ("Lésvos") ja Límnos, sekä pohjoisempana Traakianmeressä sijaitsevat Samothráki ja Thásos. Laajasti ottaen saariryhmään voidaan lukea myös alueen Turkin puolella sijaitsevat saaret, joista suurimmat ovat Imbros (Gökçeada) ja Tenedos (Bozcaada).


title: Pohjoisen Egean saaret

text: Pohjoisen Egean saarten pohjoisimmista saarista (Samothráki, Thásos, Límnos, Ágios Efstrátios, Imbros ja Tenedos) käytetään myös nimitystä Traakian Sporadit (Θρακικές Σποράδες, "Thrakikés Sporádes") ja eteläisimmistä saarista (Lesbos, Chíos, Ikaría, Sámos sekä Foúrnoin saaret) nimitystä Itäiset Sporadit (Ανατολικές Σποράδες, "Anatolikés Sporádes"). Saariryhmän länsipuolella sijaitsevat (Pohjoiset) Sporadit, eteläpuolella puolestaan Dodekanesian saaret (Eteläiset Sporadit) sekä Kykladit.


title: Pohjoisen Egean saaret

text: Hieman syrjäisemmästä sijainnistaan johtuen Pohjoisen Egean saaret eivät ole aivan samanlaisia turismin keskuksia kuin Kreikan eteläisemmät saaret, mutta turismi saarilla on kasvussa.


title: Pohjoisen Egean saaret

text: Pohjoisten Egean saarten suurimmat saaret ovat:


title: Pohjoisen Egean saaret

text: Hallinnollisesti suurin osa Kreikan Pohjoisen Egean saarista kuuluu Pohjois-Egean saarten alueeseen. Thásos ja Samothráki kuuluvat Itä-Makedonian ja Traakian alueeseen.


title: Martin Benák

text: Martin Benák (s. 27. toukokuuta 1988) on slovakialainen keihäänheittäjä. Benákin ennätys on toukokuussa 2010 Trnavassa heitetty 79.90. Seuratasolla Benák edustaa Slávia ŠŠ Trenčíniä. Vuonna 2010 Benák sijoittui kolmanneksi joukkueiden EM-kisojen kakkosliigan keihäskilpailussa. Hän on osallistunut kolmiin EM-kisoihin, joissa jokaisessa hän on jäänyt karsintaan, parhaimpana sijoituksena vuoden 2014 EM-kisojen 17. sija.


title: Dumb Ways to Die

text: Dumb Ways to Die on australialaisen Melbournen kaupungin metron Metro Trains Melbournen kehittämä mainoskampanja, jonka tehtävä on kertoa, että junia pitää varoa. Kampanjan videosta tuli suosittu video eli viraalivideo netissä marraskuussa 2012 kuva- ja videopalvelu YouTuben kautta.


title: Dumb Ways to Die

text: Videon ovat tehneet Pat Baron, Julian Frost sekä tuottanut Cinnamon Darvall. Video ladattiin YouTubeen marraskuussa 2012 ja se sai kahdessa vuorokaudessa kaksi ja puoli miljoonaa näyttökertaa. Marraskuuhun 2014 mennessä videota on katsottu YouTubessa yli 92 miljoonaa kertaa. Videossa 21 erikoista värikästä oliota kuolevat kukin mielikuvituksellisella tavalla ja jokainen näistä olioista liittyy lopussa laulamaan kampanjan kappaletta "Dumb Ways to Die". Videon lopussa ääni varoittaa katsojia junista.


title: Dumb Ways to Die

text: Kappaleen eli "Dumb Ways to Dien" ovat tehneet John Mescall ja Ollie McGill, joka myös tuotti sen. Kappaleen laulaa Tinpan Orange -yhtyeen solisti Emily Lubitz. Kappale kertoo englannin kielellä videon tapahtuman eli olioiden mielikuvitukselliset kuolemat. Kappale ja video on liitetty yhteen ja ne ovat saaneet suurta suosiota YouTubessa.


title: Dumb Ways to Die

text: Ensimmäinen Dumb Ways to Die -peli eli yksinkertaisesti vain "Dumb Ways to Die", julkaistiin toukokuussa 2013 ensin iOSille ja saman vuoden syyskuussa Androidille. Pelin tarkoituksena on estää videosta ja kappaleesta tuttuja olioita kuolemasta tekemällä erilaisia asioita. Marraskuussa 2014 julkaistiin pelin jatko-osa "Dumb Ways to Die 2", jossa on täysin sama periaate kuin edeltäjässään, mutta siinä on huomattavasti enemmän erilaisia tasoja kuin ykkösosassa.


title: Karan Arjun

text: Karan Arjun on intialainen hindinkielinen toimintaelokuva, joka sai ensi-iltansa 13. tammikuuta 1995. Elokuvan on ohjannut ja tuottanut Rakesh Roshan. Tärkeitä rooleja näyttelevät Salman Khan, Shahrukh Khan, Raakhee, Amrish Puri, Kajol ja Mamta Kulkarni.


title: Karan Arjun

text: Karan ja Arjun syntyvät uudelleen eri puolilla maata. Heidän edellisen elämänsä äidin usko tuo veljekset taas yhteen kostamaan kuolemansa.


title: Karan Arjun

text: "Karan Arjun" oli vuoden 1995 toiseksi menestynein hindinkielinen elokuva "Dilwale Dulhania Le Jayengen" jälkeen.


title: Kanellapuukasvit

text: Kanellapuukasvit (Canellaceae) on pieni, vain 13 lajia käsittävä kasviheimo koppisiemenisten Canellales-lahkossa.


title: Kanellapuukasvit

text: Kanellapuukasvit ovat ainavihantia pensaita tai puita, joiden kaarna on usein melko vaalea. Lehdet sijaitsevat kierteisesti tai kahdessa rivissä ja ovat melko paksuja, aromaattisia, korvakkeettomia, ehytlaitaisia. Kukinto on vaihtelevanlainen. Kukissa on kolme verholehteä, 5–12, harvoin neljä punaista ja tavallisesti erillistä terälehteä, yhteenkasvaneet heteet, joita voi olla paljon ja joiden ponnet avautuvat kukasta ulospäin, sekä 2–6 yhteenkasvaneen emilehden muodostama sikiäin, jossa on laitaistukat; vartalo on lyhyt ja luotti liuskainen. Sikiäimessä on kaikkiaan vähintään neljä tai paljon luokkimaisesti taipuneita siemenaiheita. Hedelmä on verhiön suojaama marja. Siemenessä voi olla kirjava endospermi. Kromosomiston annosluku on n = 11, 13, 14.


title: Kanellapuukasvit

text: Kanellapuukasvien levinneisyyskuva on hajanainen trooppisessa Amerikassa, Itä-Afrikassa ja Madagaskarissa.


title: Kanellapuukasvit

text: Kanellapuukasveihin kuuluu viiteen sukuun luettavat 13 lajia. Suvut ovat:Kanellapuun ("Canella winterana") aromaattisesta kuoresta saadaan ns. valkokanelia, jota käytetään vahvistavana rohtona ja piristeenä tai mausteena, mutta myös kalamyrkkynä Puerto Ricossa. Länsi-intialaisen lajin "Cinnamodendron corticosum" kuorta käytetään myös vahvistavana rohtona. Madagaskarilaisen "Cinnamosma fragrans" -lajin aromaattista puuta käytetään itämailla uskonnollisiin rituaaleihin. Ugandalaisen lajin "Warburgia ugandensis" pihkaa käytetään liimana työkalujen varsien kiinnittämisessä, lehtiä ravinnoksi ja kuorta laksatiivina. "W. stuhlmannii" -laji tuottaa puuta, josta Lähi-Idässä tehdään pikku esineitä, ja josta uutetaan öljyä voimakkaisiin parfyymeihin. Tansaniassa käytetään lajin "W. elongata" hedelmiä ravinnoksi.


title: Matti Pajula

text: Matti Heikki Pajula (s. 31. joulukuuta 1936 Kuopio) on suomalainen näytelmäkirjailija ja ohjaaja.


title: Matti Pajula

text: Pajulan vanhemmat olivat rakennusmestari Esko Pajula ja Helmi Virsu. Hän pääsi ylioppilaaksi Haapaveden yhteiskoulusta ja valmistui humanististen tieteiden kandidaatiksi 1963 Helsingin yliopistosta. Pajula on asunut vuodesta 1979 Nilsiässä. Hän oli Kuopion läänin kirjallisuuden läänintaiteilijana 1983–1984.


title: Matti Pajula

text: Pajula on kirjoittanut näytelmiä ja radiokuunnelmia. Hän on tehnyt näytelmäsovituksia sekä toiminut ohjaajana ja elokuva- ja näytelmäkriitikkona. Hän on myös tehnyt elokuvakäsikirjoituksia yhdessä Mikko Niskasen ja Pekka Parikan kanssa


title: Barbara von Schoultz

text: Barbara Johanna Angéle von Schoultz (s. 16. joulukuuta 1936 Helsinki) on suomenruotsalainen filosofian kandidaatti ja runoilija.


title: Barbara von Schoultz

text: Barbara von Schoultzin vanhemmat olivat toimistonjohtaja Sven von Schoultz ja kirjailija Solveig von Schoultz.


title: Globe (Arizona)

text: Globe on kaupunki Arizonan osavaltiossa Yhdysvalloissa. Globe on Gilan piirikunnan pääkaupunki.


title: Globe (Arizona)

text: Globe (1876-1878 Globe City) on perustettu vuonna 1876. Alussa se oli kaivosleiri, joka rikkaiden hopea- ja kuparilöytöjen ansiosta kasvoi nopeasti. Kaupungin nimi juontaa maapallonmuotoisesta hopeaesiintymästä.


title: Globe (Arizona)

text: Globe sijaitsee Cobre Valley -nimisessä laaksossa. Pinal Mountains -vuoristo sijaitsee lähistöllä. Phoenixiin on matkaa maanteitse 140 kilometriä.


title: Globe (Arizona)

text: Kaivosteollisuus ja karjanhoito ovat tärkeimmät elinkeinot.


title: Talttumaton Tarzan

text: Talttumaton Tarzan () on seitsemäs Edgar Rice Burroughsin kirjoittamista Tarzan-kirjoista. Kirja koostuu kahdesta eri tarinasta, joista "Talttumaton Tarzan" julkaistiin englanniksi 1919 ja "Tarzan ja valkoinen nainen" 1920.


title: Talttumaton Tarzan

text: Suomeksi teoksen on julkaissut usea kustantaja. Karisto julkaisi Talttumattoman Tarzanin vuonna 1924, milloin alkuosan, Talttumaton Tarzan, oli suomentanut L. Karila ja Tarzan ja valkoinen nainen oli Alpo Kupiaisen suomentama. Toisen laitoksen kustansi Taikajousi vuonna 1968 ja suomensi Seppo Ilmari. Oman laitoksensa julkaisivat myös Kauppakirjapaino (1971), WSOY (1975) ja Kirjayhtymä (1991). Näistä kaikki muut paitsi WSOY:n laitos julkaistiin sidottuna


title: Talttumaton Tarzan

text: Eletään ensimmäisen maailmansodan aikaa. Tarzanin ollessa poissa saksalaiset tuhoavat hänen Afrikan-kotinsa.


Kultainen pääsylippu – P, NP ja mahdottoman tavoittelu on Lance Fortnowin kirjoittama kirja, joka käsittelee P=NP-ongelmaa. Fortnow kirjoitta alun perin katsauksen kyseisestä ongelma tietokonelaskennan ammattilaisille. Tästä artikkelista tuli todella suosittu ja hän päätti laajentaa sen suurelle yleisölle tarkoitetuksi kirjaksi. Kirja alkaa kauppamatkustajan ongelman käsittelyllä ja tämän jälkeen Fortnow kuvaa sitä, millaista arkielämä olisi, jos tietokone voisi laskea kaiken. Kirjan nimi viittaa englantilaiseen sananlaskuun. Kirjan on suomentanut Kimmo Pietiläinen ja julkaissut suomeksi Terra Cognita. Siinä on 186 sivua.


title: Jefferson (jalkapalloilija, 1988)

text: Jefferson Nascimento, tunnetaan nimellä Jefferson (s. 5. heinäkuuta 1988 Campo Formoso, Brasilia), on brasilialainen jalkapalloilija. Pelipaikaltaan hän on vasen laitapuolustaja.


title: Parione

text: Parione on Rooman kuudes rione, jota ympäröivät lännessä ja pohjoisessa Ponte, idässä Sant’Eustachio ja etelässä Regola. Sen koko on noin 19 hehtaaria, väkiluku 2 700 ja väestötiheys 14 100 asukasta neliökilometrillä (2013). Kaupunginosa tunnetaan Piazza Navonan ja Campo de’ Fiorin aukioista sekä Palazzo della Cancellerian renessanssipalatsista.


title: Parione

text: Parionen rajat suhteessa naapurikaupunginosiin ovat seuraavat:


title: Hashimoto

text: Hashimoto voi tarkoittaa seuraavia:


title: Wendt

text: Von Wendt tai Wendt on suomalais-ruotsalainen aatelissuku. Suvussa on eri aloilla työskennelleitä henkilöitä.


title: Kapteeninpuukasvit

text: Kapteeninpuukasvit (Winteraceae) on alle sata lajia käsittävä kasviheimo koppisiemenisten Canellales-lahkossa.


title: Kapteeninpuukasvit

text: Kapteeninpuukasvit ovat usein melko pieniä ainavihantia puita tai pensaita, joiden anatomisesti merkittävä seikka on putkiloiden puuttuminen. Kasvit ovat aromaattisia ja/tai pippurin makuisia. Lehdet ovat kierteisasentoisia ja yksinkertaisia, alta usein harmahtavia. Kukinto on tavallisesti viuhkomainen. Verholehtiä on kaksi, ne ovat yhteenkasvaneita ja muodostavat ns. hunnun (kalyptra), joka irtautuu kukan auetessa. Heteet sijaitsevat kierteisesti ja niitä on vähintään kolme, yleensä paljon, ja niiden palhot ovat tukevia ja kasvavat vielä kukan auetessa. Luotti on kaksiliuskainen ja tavallisesti johteinen. Siemenaiheita on tavallisesti viisi tai paljon enemmän kussakin emilehdessä. Hedelmä on usein pieni marja, joka ei ole verhiön suojaama.


title: Kapteeninpuukasvit

text: Joidenkin kapteeninpuukasvien kukissa ilmenee kemiallisen lämmön tuotantoa, termogeneesiä, millä houkutellaan pölyttäjiä, joita on koko joukko pieniä hyönteisiä, kuten ripsiäisiä. Uudessa-Kaledoniassa "Sabatinca"-leukaperhosaikuiset käyttävät ravintonaan "Zygogynum"-suvun siitepölyä; kasvin kukka toimii samalla leukaperhosten pariutumisareenana. "Tasmannia"-lajeilla kukat ovat tavallisesti yksineuvoisia ja kasvit kaksikotisia (erikseen hede- ja emikasvit).


title: Kapteeninpuukasvit

text: Kapteeninpuukasvit kasvavat tropiikin vuoristoissa Afrikan mannerta lukuun ottamatta.


title: Kapteeninpuukasvit

text: Fossiililöytöjen perusteella heimon levinneisyys on ollut paljon laajempi kuin se on nykyään. Gabonista on löytynyt 122,5 miljoonaa vuotta vanhoja siitepölyfossiileja. Fossiloitunutta puuta tunnetaan Kalifornian myöhäisliitukaudelta.


title: Kapteeninpuukasvit

text: Kapteeninpuukasveihin kuuluu viisi sukua ja lajimääräarviot vaihtelevat 60–90. Heimossa on kaksi alaheimoa.Evolutiivisesti heimo on kovin vanha. "Takhtajania" lienee peräisin jo ajalta, jolloin Gondwana-manner hajosi, ja kasvi jäi Madagaskarin asukiksi. Näin varhainen alkuperä on nykyisten koppisiemenisten keskuudessa hyvin harvinaista. Toisen alaheimon sopeutumislevittäytyminen sen sijaan ajoittuu tertiäärikauden puolelle.


title: Kapteeninpuukasvit

text: Alkeellisina pidettyjen ominaisuuksien esiintymisen vuoksi kapteeninpuukasveja on aiemmin pidetty niiden kasvien läheisimpinä sukulaisina, joista nykyiset koppisiemeniset ovat polveutuneet. Tällaisia ominaisuuksia ovat mm. em. putkiloiden puuttuminen, kaksineuvoiset kukat, verrattain erilaistumattomat heteet, siitepölyn yksi-itureikäisyys, emien erillisyys ja vartalottomuus, niiden avointen reunojen toimiminen luottipintoina, siemanaiheiden suoruus eli anatrooppisuus ja siementen alkeellisuus. Kladistiset ja molekyylitutkimuksen menetelmät ovat kuitenkin osoittaneet, että heimo sijoittuu varsin ylös ns. paleodikotyledonien evoluutiopuussa kanellapuukasvien (Canellaceae) sukulaiseksi.


title: Kapteeninpuukasvit

text: Eräs näkemys kapteeninpuukasvisuvuista (synonyymit suluissa):


title: Kapteeninpuukasvit

text: Kapteeninpuukasvien mausteisia ja voimakkaasti tuoksuvia lehtiä ja kuorta on käytetty rohdoksina. Eteläamerikkalaisen canelon ("Drimys winteri") kuorta merenkulkijat käyttivät keripukin torjumiseen. Useita lajeja viljellään koristekasveina mm. puistoissa.


title: Leonard Mlodinow

text: Leonard Mlodinow on fyysikko, professori ja tietokirjailija. Hän on kirjoittanut yhdessä Stephen Hawkingin kanssa kirjat "Ajan lyhyempi historia" ja "Suuri suunnitelma".


title: Fenasyylikloridi

text: Fenasyylikloridi eli α-klooriasetofenoni tai 2-klooriasetofenoni (CHClO) on ketoneihin kuuluva orgaaninen yhdiste ja asetofenonin kloorattu johdannainen. Yhdistettä voidaan käyttää valmistettaessa lääkeaineita ja aikaisemmin sitä on käytetty myös kyynelkaasuna.


title: Fenasyylikloridi

text: Huoneenlämpötilassa fenasyylikloridi on värittömiä tai valkoisia kiteitä. Yhdiste liukenee vain hyvin vähän veteen, mutta paremmin etanoliin, dietyylieetteriin, asetoniin, bentseeniin ja hiilidisulfidiin.


title: Fenasyylikloridi

text: Fenasyylikloridi ärsyttää hyvin voimakkaasti hengityselimiä, ihoa ja silmiä. Se on voimakas lakrymaattori eli kyynelvuotoa aiheuttava aine. Silmien kautta tapahtuva altistuminen fenasyylikloridille voi aiheuttaa pysyvän sokeutumisen.


title: Fenasyylikloridi

text: Fenasyylikloridia valmistetaan bentseenin ja klooriasetyylikloridin välisellä Friedel–Crafts-asylointireaktiolla. Katalyyttinä reaktiossa käytetään alumiinikloridia.


title: Fenasyylikloridi

text: Fenasyylikloridia voidaan käyttää eräiden lääkeaineiden valmistamiseen. Sitä on käytetty myös kyynelkaasuna mellakoiden taltuttamiseen. Tähän tarkoitukseen fenasyylikloridia on käytetty sekä aerosolina että kranaateissa.


title: Lance Fortnow

text: Lance Fortnow on Georgia Tech -yliopiston laskentatieteen professori ja tietokirjailija. Hän on kirjoittanut teoksen "Kultainen pääsylippu – P, NP ja mahdottoman tavoittelu".


title: Aralkum

text: Aralkum on entisen Araljärven pääaltaan kuivuttua sen paikalle muodostunut hiekka- ja suola-aavikko. Hiekan on väitetty tapahtuneen ympäristökatastrofin vuoksi sisältävän myrkkyjä. Aralkum on maailman nuorin aavikko.


title: Viipurin naistensairaala

text: Viipurin naistensairaala valmistui Viipurin Patterinmäelle vuonna 1937. Nykyään sen tiloissa toimii Viipurin ortopedia- ja tuberkuloosisairaala. Rakennuksen ovat suunnitelleet arkkitehdit Uno Ullberg ja Ragnar Ypyä.


title: Viipurin naistensairaala

text: Viipurin naistensairaala oli yksi Suomeen 1920–1940-luvuilla rakennetuista moderneista naisten- ja lastensairaaloista, joista muita ovat muun muassa Helsingissä sijaitsevat Naistenklinikka ja Lastenlinna. Niiden rakentamisen taustalla oli uusi väestö- ja sosiaalipolitiikka, jonka tarkoituksena oli yleinen kansanterveyden edistäminen. Sairaaloiden arkkitehtuuri kuvasti lääketieteen kehitystä, ominaisia olivat uudenlaiset tilaratkaisut, jotka tehtiin vanhemmista sairaaloista poiketen lääketieteellisen työskentelyn ehdoilla. Naistensairaalan lisäksi lähistöllä sijaitsivat myös vuonna 1929 valmistunut Viipurin kaupunginsairaala sekä 1930 rakennettu Viipurin tuberkuloosisairaala, joihin se oli yhdistetty tunnelilla. Viipurin naistensairaala oli vuonna 1934 valmistuneen Naistenklinikan jälkeen Suomen toinen naistensairaala.


title: Viipurin naistensairaala

text: Sairaalan suunnittelun aloitti 1934 Viipurin kaupunginarkkitehti Uno Ullberg ja hänen siirryttyään Lääkintöhallituksen arkkitehdiksi vuonna 1936, projektin vei loppuun uusi kaupunginarkkitehti Ragnar Ypyä. Rakennustyöt käynnistyivät saman vuoden helmikuussa ja naistensairaala otettiin käyttöön marraskuussa 1937, jolloin siellä syntyivät ensimmäiset lapset. Viralliset vihkiäiset olivat kuitenkin vasta tammikuussa 1938. Sairaalarakennus muodostuu kahdesta osasta, varsinaiset sairaalatoiminnot olivat alun perin korkeammassa kuusikerroksissa siivessä ja sen itäpuolella matalammassa nelikerroksissa puolestaan oli muun muassa lääkärien vastaanottotiloja. Potilaspaikkoja oli 130. Korkeamman osan seinässä olleen suuren tiilireliefin ”Äiti ja lapsi” suunnitteli ja muurasi viipurilainen Yrjö Kyllönen. Raskaana olevaa naista esittävää teosta ei kuitenkaan enää ole. Sairaalan ylilääkärinä toimi vuodet 1938–1940 Mauno Rauramo.


title: Viipurin naistensairaala

text: Viimeinen suomalainen lapsi Viipurin naistensairaalassa syntyi 15. kesäkuuta 1944 kello 18.00, jonka jälkeen sairaala evakuoitiin kaksi tuntia myöhemmin Neuvostoliiton lähestyvän suurhyökkäyksen alta. Naistensairaala selvisi sodasta käytännössä vaurioitumatta ja Viipurin siirryttyä Neuvostoliiton haltuun, se jatkoi aluksi toimintaansa alkuperäisessä muodossaan synnytyssairaalana. Lisäksi sairaalassa hoidettiin sotainvalideja. Synnytysosaston muutettua entisen Viipurin lääninsairaalan tiloihin, naistensairaalasta tuli lasten tuberkuloosisairaala.


title: Viipurin naistensairaala

text: Viipurin taistelun aikana 20. kesäkuuta 1944 suomalaiset menettivät kaupungin vain muutamassa tunnissa. Naistensairaalan kellarikerrokseen oli tuolloin perustettu Viipuria puolustaneen 20. prikaatin IV pataljoonan joukkosidontapaikka. Samaan aikaan sairaalaan tuotiin myös Kannakselta vetäytyvien suomalaisjoukkojen kaatuneita. Viipurin taisteluun osallistuneen kapteeni Uuno Tarkin mukaan kävelemään pystyvät saatettiin pois, jonka jälkeen joukkosidontapaikalle jäi kahdeksan vaikeasti haavoittunutta sekä sotilaslääkäri Otto Salonen ja lääkintävääpeli Eino Varjola. Pataljoonan komentaja majuri Viljo Kirma oli määrännyt miehensä vetäytymään kaupungista Linnansiltaa pitkin, mutta Salonen ja Varjola päättivät jäädä haavoittuneiden luokse. Tämän jälkeen heidän kohtalostaan ei ole mitään varmaa tietoa.


title: Viipurin naistensairaala

text: Joidenkin lausuntojen mukaan kaikki joukkosidontapaikalla olleet olisi ammuttu ja heidän ruumiinsa haudattu jonnekin sairaalan pihamaalle yhdessä arkuissa olleiden noin 30 kaatuneen kanssa. Paikalla on tehty maatutkakartoituksia sekä kaivauksia, mutta mitään ei ole kuitenkaan löydetty.


title: Kitaanit

text: Kitaanit olivat paimentolaiskansa, joka tunnetaan etenkin Pohjois-Kiinassa 900-luvulta 1100-luvulle vaikuttaneen Liao-dynastian perustajina. Kitaanit puhuivat mongolikieliin kuulunutta kitaania, jossa oli nykyisiä mongolikieliä vähemmän turkkilaisvaikutteita. Sittemmin muut kansat kukistivat kitaanit, jotka sulautuivat mongoleihin ja kiinalaisiin.


title: Kitaanit

text: Kiinalaisten historioitsijoiden mukaan kitaanit muodostuivat historiallisista xianbeista. 500-luvulle mennessä he asuttivat alueita Liaojoen varrella nykyisen Sisä-Mongolian kaakkoisosissa. He jakautuivat kahdeksaan klaaniin, jotka valitsivat keskenään yhden päällikön johtoonsa kolmen vuoden kausiksi. Dahe-suvun päälliköt alistuivat turkkilaiselle Tang-dynastialle vuonna 628. Dahe-suvun syöksi vallasta Yaolian-klaani vuonna 745 ja he julistautuivat "qaghaneiksi" eli kaaneiksi. He olivat vuonna 755 liittoutuneet hebeiläisten kiinalaisten sotalordien ja Uiguurivaltakunnan kanssa. Uiguurivaltakunnan kukistuessa monet uiguurit pakenivat kitaanien puolelle ja he muodostivat sittemmin oman Xiao-nimisen klaaninsa kitaanien joukossa. Kitaanit alkoivat levittää valtaansa Hendejin-kaanin valtakaudella 901–907. Hendejin-kaania seurasi vallassa vuonna 907 Abaoji-kaani. Kolmen vuoden valtakautensa jälkeen hän ei suostunutkaan päällikön uudelleenvalintaan vaan julistautui "huangdiksi" eli keisariksi kaani-nimen jäädessä sittemmin pois käytöstä. Hän perusti uuden pääkaupungin Shangjingin vuonna 918. Hänen seuraajansa Deguang vaihtoi dynastian nimeksi Liao. Kitaanin kielellä valtakunta tunnettiin tosin edelleen termillä "Daur Gurun".


title: Kitaanit

text: Kitaanit levittivät valtaansa etelään Shanxin alueella vaikuttaneiden Shatuohallitsijoiden kustannuksella. Deguang liitti kitaanien alueisiin vuonna 937 esimerkiksi Yanjingin eli nykyisen Pekingin. Kitaanien valtakaudella se tunnettiin nimellä Nanjing eli "eteläinen pääkaupunki". Kitaanien levittäytyminen etelään loppui kuitenkin Song-dynastian voittoihin. Song-dynastia valloitti viimeiset kitaanien alaiset Shatuovaltiot vuoteen 979 ja sittemmin he jatkoivat hyökkäystään itse Liao-dynastiaa vastaan. Vuoteen 1004 kestäneissä taisteluissa kitaanien onnistui kukistaa hyökkäys, ja sittemmin nämä kaksi dynastiaa ylläpitivät välillään status quota. Kitaanit hyökkäsivät useamman kerran Koreaan ja Xia-dynastiaa vastaan epäonnistuen kuitenkin molempien alistamisessa.


title: Kitaanit

text: Liao-dynastian kausi päättyi, kun džurtšenit tekivät siitä lopun. Alun perin džurtšenit olivat Liao-dynastian alamaisia, mutta vuonna 1114 heidän johtajansa Wanyan Aguda voitti kitaanien armeijan ja julistautui keisariksi ja aloitti näin Jin-dynastian. Hänet tunnettiin sittemmin kuolemanjälkeisellä nimellä "Jin Taizu". Jin-dynastia otti 1122 haltuunsa kitaanien kaupungit, ja Liao-keisari pakeni muutamine kannattajineen läntiseen Sisä-Mongoliaan. Hänet vangittiin vuonna 1125. Yila Dashi johti vuonna 1124 Liao-dynastian vastarintataistelijoita Mongoliaan, ja he perustivat sittemmin Karakitain valtakunnan ("musta kitaani") Turkestanin alueelle.


title: Kitaanit

text: Jin-dynastian alaisuuteen jääneet kitaanit toimivat uusien vallanpitäjien epäluuloisuudesta huolimatta valtion viroissa. Kitaanit olivat näet keskimäärin džurtšeneja oppineempia. Kitaanit kapinoivat vuosina 1159–1164, minkä johdosta Jin-dynastia teloitutti vielä elossa olleet Liao-dynastian jäsenet. Tšingis-kaani käytti sittemmin kitaaneja hyödykseen Jin-dynastiaa vastaan. Sittemmin kitaaneja hallitsi mongolien johtama Yuan-dynastia. Yuan-dynastiassa kitaaneja ei käsitetty osaksi mongoleja, eivätkä he näin päässeet osallisiksi näiden erityisasemasta. Yuna-dynastian kukistuessa 1368 kitaanit hävisivät omana ryhmänään. Kitaaneista lähtöisin olevaa "Yelü"-sukunimeä esiintyy edelleen paikoittain Sisä-Mongoliassa. Daguurin kielessä on säilynyt joitakin piirteitä kitaanin kielestä ja daguurit saattavat polveutua osittain kitaaneista.


title: Dioncophyllaceae

text: Dioncophyllaceae on pieni kasviheimo, joka kuuluu koppisiemenisten Caryophyllales-lahkoon.


title: Dioncophyllaceae

text: Heimon kasvit ovat kiipeileviä köynnöksiä tai harvemmin pensaita, joiden ensimmäiset lehdet sijaitsevat ruusukkeisesti ja ovat pitkiä. Kiipeilevään vaiheeseen kasvaneen kasvin lehtilavan kärjessä on parilliset tarttumakoukut. Kukissa on 10-30 hedettä ja kahden tai viiden yhteen kasvaneen emilehden muodostama kehänalainen sikiäin. Luotit ovat pistemäisiä tai pallomaisia, jopa höyhenmäisiä, kuten suvussa "Triphyophyllum". Sikiäimessä on paljon pitkävartisia siemenaiheita laitaistukoissa. Hedelmä on kota, joka avautuu ennen kuin siemenet ovat täysin kypsyneet. Siemenet ovat litteitä, nuorina vihreitä ja leveäsiipisiä.


title: Dioncophyllaceae

text: Heimo kasvaa trooppisessa Länsi-Afrikassa.


title: Dioncophyllaceae

text: Heimoon kuuluu kolme yksilajista sukua. Lajit ovat:


title: Dioncophyllaceae

text: Lajilla "Triphyophyllum peltatum" on nuoruusvaiheessaan joitakin lehtiä, joissa on lyhyt lapa ja keskisuonen kohdalla lavan alapinnalla rauhaskarvoja. Lapa on nuorena kiertynyt alaspäin kuten "Drosophyllum"-suvussa. Tässä vaiheessa kasvi saattaa pyydystää hyönteisiä. Lajilla "Dioncophyllum thollonii" on hyvin vaihtelevanlainen hetiö. Heteitä voi olla viisi kohdakkain terälehtien kanssa, tai niitä voi olla kymmenen tai jopa noin 27.


title: Dioncophyllaceae

text: Dioncophyllaceae-heimon systemaattinen asema on ollut vaihteleva eri luokitusjärjestelmissä. Cronquist (1981) vei sen Violales-lahkoon, Takhtajan (1997) taas omana lahkonaan Dioncophyllales ylälahkoon Theanae. Nykyään sen lähimpänä sukulaisena pidetään heimoa Ancistrocladaceae, jonka sisaruspari se on Caryophyllales-lahkon evoluutiopuussa. Näiden kahden heimon muodostaman kladin luonteenomaisia piirteitä ovat puuvartisuus, liaanimaisuus ja eräät anatomiset yksityiskohdat korkkijällessä, lehtiruodissa ja ilmarakotyypissä.


title: Lisää matematiikan iloja

text: Lisää matematiikan iloja on Theoni Pappasin kirjoittama kirja, joka on jatkoa kirjalle Matematiikan ilot. Kirja esittelemee matematiikan kansanperinnettä ja historiaa. Suomeksi kirjan on kustantanut Terra Cognita ja suomentanut Juha Pietiläinen. Kirjassa on 319 sivua.


title: Kourijärvi (Ulvila)

text: Kourijärvi on Satakunnassa Ulvilassa sijaitseva järvi, joka kuuluu Kokemäenjoen vesistön Harjunpäänjoen valuma-alueen Tyvijärven valuma-alueeseen, vaikka järvi laskeekin Palusjärveen.


title: Kourijärvi (Ulvila)

text: Järven pinta-ala on 34,0 hehtaaria ja sen pituus on 1,3 kilometriä ja leveys 750 metriä. Järven muoto on kapea ja sillä vuorottelevat pitkät lahdet ja niemet toisiaan. Pisin näkymä järvellä on 750 metriä. Järven luusua sijaitsee järven länsirannalla sen eteläisessä osassa, josta saa alkuunsa 5,3 kilometriä pitkä Palusjärveen laskeva Kourinoja.


title: Kourijärvi (Ulvila)

text: Järven rantaviiva on 7,0 kilometriä pitkä ja ranta on pääosin moreeni- ja kalliopohjaista metsämaastoa. Seutu on kovin kivikkoista ja sen vuoksi järvessäkin on runsaasti kiviä. Sen sijaan saarina on järvellä vain kaksi pientä luotoa. Rannoilla on muutamia loma-asuntoja ja niille pääsee metsäteitä pitkin kääntymällä itään Kullaalta tievalta tieltä Järventaustan kohdilla.


title: Kourijärvi (Ulvila)

text: Kourinoja laskee Palusjärveen koillispäähän ja on Kourijärven laskuoja. Kouriojassa on pieni nimetön lampi. Kourijärveen laskee puoli kilometriä pitkä oja Veikkojärvestä. Samaan valuma-alueeseen kuuluu laskuojaton Pikkujärvi. Kourijärven itäosaan laskee Osalammin laskuoja. Myös Rottalammi kuuluu samaan valumaalueeseen.


title: Veikkojärvi

text: Veikkojärvi on Satakunnassa Ulvilassa sijaitseva järvi, joka kuuluu Kokemäenjoen vesistön Harjunpäänjoen valuma-alueen Tyvijärven valuma-alueeseen, vaikka järvi laskeekin Kourijärven kautta Palusjärveen.


title: Veikkojärvi

text: Järven pinta-ala on 20,8 hehtaaria ja sen pituus on 1,4 kilometriä ja leveys 200 metriä. Järven luusua sijaitsee järven kaakkoisrannalla, josta saa alkuunsa puoli kilometriä pitkä laskuoja Kourijärveen.


title: Veikkojärvi

text: Järven rantaviiva on 5,0 kilometriä pitkä ja ranta on pääosin moreeni- ja kalliopohjaista metsämaastoa. Seudulle on ominaista kivikkoisuus ja osin soisetkin rannat ovat kivisiä. Järvellä on kolme pientä saarta ja sen rannoilla on muutamia loma-asuntoja, joille pääsee metsäteitä pitkin Kullaalta.


title: Veikkojärvi


title: Osalammi

text: Osalammi on Satakunnassa Ulvilassa sijaitseva järvi, joka kuuluu Kokemäenjoen vesistön Harjunpäänjoen valuma-alueen Tyvijärven valuma-alueeseen, vaikka järvi laskeekin Kourijärven kautta Palusjärveen.


title: Osalammi

text: Järven pinta-ala on 5,1 hehtaaria ja sen pituus on 400 metriä ja leveys 200 etriä. Järven luusua sijaitsee järven pohjoisrannalla, josta saa alkuunsa 2,0 kilometriä pitkä metsäoja Kourijärveen.


title: Osalammi

text: Järven rantaviiva on 0,98 kilometriä pitkä ja ranta on pääosin moreeni- ja kalliopohjaista metsämaastoa. Rannilla on kolme loma-asuntoa ja järven länsireunaa kiertää paikallinen retkeilyreitti.


title: Osalammi


title: Martin de Thurah

text: Martin de Thurah (s. 29. huhtikuuta 1974 Kööpenhamina) on tanskalainen elokuva- ja musiikkivideo-ohjaaja. Hän on valmistunut ohjaajaksi Den Danske Filmskolesta vuonna 2002.


title: Martin de Thurah

text: De Thurah on ohjannut musiikkivideoita monille tunnetuille artisteille, joihin lukeutuvat esimerkiksi Röyksopp (2005, 2014), Mew (2005, 2010), The Futureheads (2006), Kanye West (2008), Will Young (2008), James Blake (2011) ja David Byrne (2012). De Thurah voitti DMA-palkinnon eli ”Tanskan Grammyn” vuonna 2006 Carpark Northille ohjaamallaan videolla "Human". Vuonna 2014 hän ohjasi Hennessy-konjakkimerkille mainosvideon "The Ride", jossa esiintyy merkin yhteistyökumppani Nas.


title: Suolakukkakasvit

text: Suolakukkakasvit ("Frankeniaceae") on yhden suvun ja noin 90 lajia käsittävä kasviheimo koppisiemenisten "Caryophyllales"-lahkossa.


title: Suolakukkakasvit

text: Suolakukkakasvit ovat ruohoja tai pensaita. Lehdet ovat vastakkaisesti ja usein kanervamaisia, erikoideja, eli reunoiltaan alaspäin kääntyneitä, jotta lehden alapinta muodostuu kourumaiseksi, mikä vähentää veden haihtumista. Kukat ovat 4–7-lukuisia, ja niiden verhiö on kasvanut yhteen. Terälehdet ovat kynnellisiä. Heteiden määrä vaihtelee 3–24, tavallisimmin niitä on kuusi. Sisin hedekiehkura on joskus siitepölyä tuottamattomia joutoheteitä. Heteet voivat olla tyvestään hieman yhteenkasvaneita. Ponnet ovat liikkuvia. Sikiäin on yhdislehtinen ja kehänalainen, kolmen, harvemmin kahden tai neljän, emilehden muodostama. Pitkävartisia siemenaiheita yhdessä emilehdessä on tavallisesti kahdesta kuuteen, mutta niitä voi olla vain yksi tai paljon. Kromosomiluku n = 10, 15.


title: Suolakukkakasvit

text: Suolakukkakasveja kasvaa hajanaisesti kaikkialla maapallon lämpimillä ja kuivilla alueilla, Suomea lähinnä Länsi- ja Etelä-Euroopassa.


title: Suolakukkakasvit

text: Suolakukkakasvien lähin sukulaisheimo on tamariskikasvit ("Tamaricaceae"). Yhdessä ne muodostavat kladin Caryophyllales-lahkon evoluutiopuussa. Kyseisen kladin tuntomerkkejä ovat muun muassa suolamaiden suosinta eli halofyyttisyys ja siihen liittyen suolarauhaset, pieni lehtikoko (lehdet alle senttimetrin mittaisia), pienet 4–6-lukuiset kukat, terälehtien yläpinnan lisäkkeet, sikiäimen laitaistukat, haarainen vartalo, pallomaiset tai nuijamaiset luotit, hedelmänä rakokota ja siemenen endospermi eli ravintovarasto. Heimojen yhteinen kantamuoto lienee elänyt 43–30 miljoonaa vuotta sitten. Aikaisemmin nämä heimot vietiin orvokkikasvien ("Violaceae") yhteyteen laitaistukoittensa vuoksi.


title: Suolakukkakasvit

text: Suolakukat ("Frankenia") on heimon ainoa suku, ja siinä on 90 lajia.


title: Suolakukkakasvit

text: Suolakukkalajeja:


title: Suolakukkakasvit

text: Suolakukilla on vain vähän taloudellista merkitystä. Joitakin lajeja käytetään koristekasveina, esim. "Frankenia portulacifolia" on 60 senttimetrin korkuiseksi kasvavana lajeista kookkain ja näyttävin. Se on kotoisin Saint Helenan saarelta, missä sen lehtiä käytetään teeksi. Lapa- eli kanariansuolakukkaa ("F. ericifolia") käytetään Kanarialla kalamyrkkynä. Lajia "F. salina" (syn. "F. berteroana") polttamalla saadaan suolan sijasta käytettävää tuhkaa Chilessä.


title: KymiRing

text: KymiRing on rakenteilla oleva moottoriurheilu- ja koulutuskeskus Iitissä. Noin 180 hehtaarin suuruinen keskus sijaitsee Tillolankankaalla valtatie 12:n varressa. KymiRing on mukana valtion liikuntapaikkojen rahoitussuunnitelmassa vuosille 2015–2018.


title: KymiRing

text: Alueelle rakennetaan asfalttikilparata, jolla voidaan kilpailla kaikkia rataluokkia, kuten WTCC:tä, DTM:ää tai MotoGP:tä, Formula 1 -sarjaa. Ratoja on useita, päärata, noin 4,6 kilometrin mittainen rata sekä kuljettajakoulutusradat, joilla on mahdollista kouluttaa liikenteen ammattikuljettajia. KymiRing Oy on perustettu helmikuussa 2013. Radalla on tarkoitus ajaa kilpaa vuonna 2019. Alueen asemakaava tuli lainvoimaiseksi tammikuussa 2016 ja rakennuslupa myönnettiin maaliskuussa 2016.


title: KymiRing

text: Heinäkuussa 2016 KymiRing teki sopimuksen MotoGP-sarjan kaupallisia oikeuksia hallinnoivan Dornan kanssa. Elokuussa 2017 Dorna ilmoitti että MotoGP:n Suomen osakilpailu voitaisiin järjestää KymiRingillä vuonna 2019.


title: Lentopallon Mestaruusliigakausi 2014–2015

text: Lentopallon Mestaruusliigan kausi 2014–2015 käynnistyi 27. syyskuuta 2014 sekä miesten että naisten osalta.


text: Liigassa pelattiin 12 joukkueen kolminkertainen runkosarja, yhteensä 33 ottelua joukkuetta kohden. Runkosarjan kolmannen kierroksen osalta siirryttiin tästä kaudesta alkaen järjestelmään, jossa joukkueet kohtaavat kunkin vastustajansa vuorovuosin kotona ja vieraissa.


text: Runkosarjan kahdeksan parasta selviytyivät pudotuspeleihin.


text: Runkosarjassa 11:nneksi ja 12:nneksi sijoittuneet joukkueet karsivat liigapaikastaan.


text: Naisten Mestaruusliigassa pelattiin kaudella 2014-2015 yhdeksän joukkueen kaksinkertainen sarja (16 ottelua), paikalliskierros samaa vastustajaa vastaan kotona ja vieraissa sarjan avausviikonloppuna (2 ottelua) sekä tammikuun haastajakierrosottelut samaa vastustajaa vastaan kotona ja vieraissa (2 ottelua). Valintaoikeus alkoi sarjataulukon ensimmäisen kierroksen ja paikallisotteluiden jälkeisen tilanteen perusteella sarjataulukon viimeisestä joukkueesta. Lisäksi joukkueet kohtasivat Kuortaneen (2 tai 3 ottelua). Näin runkosarjassa pelattiin joukkuetta kohden yhteensä 22 ottelua.


text: Naisten pudotuspeleihin pääsi kahdeksan joukkuetta (myös Kuortane olisi päässyt, jos olisi selvinnyt kahdeksan parhaan joukkoon). Puolivälierät siirryttiin pelaamaan tästä kaudesta alkaen paras viidestä -systeemillä, välierät ja finaalit pelattiin edelleen paras seitsemästä.


text: Naisten sarjassa viimeiseksi jäänyt varsinainen liigajoukkue (ei Kuortane) pelasi karsinnan 1-sarjan loppuottelun hävinnyttä joukkuetta vastaan.


text: Lentopallon Mestaruusliigan otteluita televisiosta lähettivät MTV ja Yle.